Bila Kurang Tidur, Buat 8 Perkara Ini Supaya Mama Tak Jadi ‘Zombie’

“2-3 hari sejak si kecil demam ni memang rasa lemah sangat badan. Otak pula rasa macam separa berfungsi je. Ni mesti gara-gara tak cukup tidur. Nak buat macam mana, terpaksa jaga suhu badan dia takut naik lagi macam dulu. Selain ganti tidur tu, ada ke cara lain untuk atasi masalah kurang tidur ni?”
Ada masanya kita memang terpaksa berjaga lebih – kerana anak tak tidur malam, untuk menyiapkan kerja, mengejar ‘dateline’, menjaga anak yang sakit, dan sebagainya. Dalam tempoh tersebut, kita akan mula merasakan kesannya apabila kepala terasa terhuyung-hayang, mula jadi pelupa, cepat marah, semakin letih, dan mungkin rasa sengal-sengal badan.

Tapi, kita tiada pilihan lain selain untuk bertahan buat beberapa hari lagi. Jadi, apa yang boleh dilakukan untuk mengurangkan ‘tekanan’ yang sedang dihadapi oleh tubuh? Takkanlah nak menjadi ‘zombie’ sehingga membahayakan anak kecil dalam jagaan dan asyik ‘moody’ terhadap pasangan?
Berikut adalah cara yang praktikal dan munasabah untuk anda mengatasi masalah kurang tidur.

Bukan sekadar mengantuk, kurang tidur boleh jadi pemarah dan pelupa juga. / Foto Kredit: kleo.ru

8 Cara Atasi Masalah Kurang Tidur Supaya Tak Jadi ‘Zombie’
Mengikut para saintis, ini cara yang boleh kita lakukan untuk mengelakkan daripada menjadi ‘zombie’ apabila kurang tidur.
1. Tidur Siang Seketika (Qailulah)
Ya, anda mungkin tak dapat nak menggantikan semua jam yang hilang akibat kurang tidur, tapi cukuplah dengan mengambil peluang untuk tidur siang buat 10-20 minit.
Mengikut kajian sains, aras melatonin berada pada puncaknya sekitar jam 1.00pm hingga 3.00pm. Hormon melatonin ini bertindak sebagai regulator dalam mengawal sel-sel tubuh agar dapat berfungsi dengan efisyen. Selain itu, ia membantu melancarkan pengaliran darah ke otak, menstabilkan metabolisme sel, dan turut menjaga kesihatan sel.
Jadi, manfaatkanlah peluang ini dan ‘curi’ sedikit masa untuk mengembalikan produktiviti anda. ‘Power nap’ ini turut dianjurkan dalam Islam . Ternyata, sunnah Nabi SAW yang dikenali sebagai qailulah ini amat besar manfaatnya.
Foto Kredit: popsugar.com
2. Cuba Bangun Pada Masa Yang Sama Setiap Hari
Tubuh badan kita akan memberi respon yang baik terhadap rutin.
Maka, walaupun anda terpaksa mengurangkan jumlah jam tidur, cubalah bangun tidur pada waktu yang sama setiap hari.
Menurut Health Digezt, tubuh badan kita akan menghasilkan lebih banyak hormon dalam masa 1 jam sebelum bangun tidur. Dengan cara ini tubuh anda dapat memaksimakan hormon yang dirembeskan tersebut.
Selain itu, tabiat ini juga dapat mendorong anda menstabilkan tekanan darah dan suhu badan dengan lebih baik.
Foto Kredit: lythamtherapies.co.uk
3. Elak Kopi Lepas Makan Tengahari
Ironinya, kafein dikatakan dapat membantu kita ‘berjaga’ dan lebih ‘alert’. Jadi, ramai yang cakap nak minum kopi atas alasan mengantuk. Tapi, pengambilan kopi yang tak kena cara akan menjadikan kita lebih mengantuk.
Walaupun setiap daripada kita mempunyai reaksi berbeza terhadap kopi, tapi ramai tidak menyedari bahawa tindakan ini menjadikan mereka ‘berjaga’ hingga melewati waktu tidur yang sepatutnya. Seperti yang dinyatakan dalam web kesihatan Web MD, kebanyakan pakar menasihatkan agar kita mengelakkan meminum kopi selepas waktu makan tengahari supaya waktu tidur anda tidak terjejas.
Sebaliknya, segelas air kosong dapat membantu anda menjadi lebih cergas dan menghilangkan mengantuk.
Foto Kredit: imujer.com
4. Hirup Udara Segar
Kalau ada tingkap, bukalah luas-luas dan hirup udara segar melaluinya. Jika tidak, ambil sedikit masa untuk cuba mendapatkan udara segar dan cahaya matahari semulajadi.
Pernafasan dengan teknik ‘deep breathing’ mampu meningkatkan paras oksigen dalam darah, lalu memperlahankan kadar denyutan jantung, dan mengurangkan tekanan darah. Secara ringkasnya, semua proses ini dapat memperbaiki mental dan tenaga anda.
‘Deep breathing’ yang betul adalah dengan menarik nafas melalui perut (abdomen), bukannya dada. Anda boleh lakukannya semasa duduk.

Cara: Letakkan sebelah tangan di atas dada dan sebelah lagi di atas perut. Tarik nafas dan pastikan hanya perut anda yang menolak tangan anda. Pastikan tangan yang diletak atas dada tidak bergerak. Hembuskan nafas melalui mulut.

Foto Kredit: mbx12.org
5. Dapatkan Pencahayaan Yang Cukup Di Siang Hari
Jam biologi manusia dipengaruhi oleh cahaya matahari. Oleh sebab itu, para saintis mengesyorkan 30 minit sehari sebagai tempoh yang ideal untuk melakukan aktiviti seperti beriadah di luar.
Semasa di dalam rumah, pastikan ruang dalaman tidak terlalu suram. Keadaan ini boleh menyebabkan anda bertambah letih dan mengantuk. Buka tingkap dan langsir. Jika tak cukup, tambahkan lampu yang secukupnya.
Foto Kredit: laughalaughing.com
6. Hati-hati Pilih Snek
Bila dah menguap, mulalah kita nak cari benda untuk dikunyah. Buat hilang mengantuk katanya.
Tak salah nak makan snek. Tapi kalau nak mengunyah, pastikan anda mencari sumber yang elok seperti salad, buah-buahan, kekacang, atau jus tanpa gula.
Kajian menunjukkan bahawa rangsangan otak kita memang ‘tertarik’ untuk memakan makanan yang kaya gula atau ‘energy drink’ kerana makanan ini dapat memberi tenaga ‘instant’ dengan serta-merta. Masalahnya, tenaga ini tidak dapat bertahan lama. Lebih teruk lagi, tubuh badan kita akan menjadi lebih letih apabila ‘kesan gula’ tadi telah menghilang. Makin jadi ‘zombie’ adalah!
Foto Kredit: gethealthy.education
7. ‘Bersenam’ Dengan Bayi
Senaman ringan atau meregangkan otot seketika dalam 10 minit sebenarnya mampu memberi kesan luarbiasa apabila anda tak cukup tidur.
Jangan ingat kalau ada anak kita dah tak boleh bersenam lagi. Sebenarnya lagi seronok kalau ajak mereka beraktiviti begini. Siap ada tambahan kalori yang dibakar lagi apabila mendukung mereka. Stres pun hilang bila bergelak ketawa bersama-sama.
Menurut pakar, senaman ringan adalah penawar bagi masalah kurang tidur yang paling baik dan semulajadi. Stimulasi ini bukan saja dapat merangsang deria anda, malah ia membantu anda mendapatkan tidur yang berkualiti walaupun jumlah jamnya berkurang berbanding selalu.
Foto Kredit: whattoaxpext.com
8. Tutup Semua Lampu Semasa Tidur Malam
Kalau selama ini anda tidur malam dengan menggunakan lampu tidur, mungkin tiba masanya anda cuba untuk tidur dalam keadaan ‘complete darkness’.
Menurut fakta, keadaan gelap yang total semasa tidur dapat membantu perembesan hormon melatonin. Sekumpulan saintis yang diketuai oleh Dr Mercola telah mendapati hasil yang menakjubkan ke atas kesihatan, ritma circadian (jam biologi) dan kualiti tidur seseorang yang tidur dalam keadaan yang sangat gelap.
Selain itu, mereka menemui bahawa lampu biru daripada jam mahupun alat elektronik lain boleh menimbulkan kesan buruk kepada anda. Antara solusinya adalah dengan menggunakan penutup mata atau ‘mask’ semasa tidur.
Foto Kredit: berkeleywellness.com
Fokuskan Pada Kualiti Dan Rutin
Memang normal bagi ibu untuk cuba mendapatkan rentak dan beradaptasi dengan rutin baru selepas kehadiran bayi. Tapi setelah bergelar ibu, kita sedia maklum bahawa tidur bukanlah sesuatu yang ‘mudah’ untuk dinikmati seperti dahulu.
Maka, cubalah amalkan 8 perkara di atas untuk membantu anda yang semakin kurang tidur. Semoga ianya dapat membantu anda lebih aktif dan lebih ‘alert’ setiap hari.
Ingat, bila Mama kurang tidur, satu keluarga akan terasa tempiasnya!


Masalah Nafas Berbau Pada Anak-anak? Ini Sebab dan Cara Atasinya

Halitosis atau dalam Bahasa Melayunya ‘nafas berbau’ adalah masalah yang biasa berlaku pada kanak-kanak dan orang dewasa.
Bagaimana pun, jika dibandingkan dengan orang dewasa, kanak-kanak paling mudah mendapat masalah ini.

Kenapa ya?
Punca Masalah Nafas Berbau Pada Anak-anak
Anak-anak mudah diserang nafas berbau sebab kanak-kanak biasanya:

1. Suka Kunyah Benda Manis
Kebanyakan makanan manis seperti gula-gula, coklat dan makanan ringan mengandungi gula serta karamel yang mudah melekat pada gigi. Inilah makanan kesukaan anak-anak yang amat sukar dielak.

Oleh itu, pastikan anak-anak memberus gigi dan mencuci mulut selepas makan makanan sebegini. Apabila gigi tidak dibersihkan dengan betul, makanan yang melekat pada gigi bercampur bakteria dalam mulut menjadikan nafas berbau.
Foto Kredit: kitchenette.jezebel.com

2. Tidak Membersihkan Lidah
Memberus gigi sahaja tidak mencukupi. Lidah juga perlu dibersihkan setiap kali memberus gigi agar bakteria tidak berkumpul dalam lidah dan menghasilkan bau mulut.
Bukan saja anak kecil yang sudah tumbuh gigi patut memberikan penekanan terhadap kebersihan mulut, sebaliknya sejak bayi lagi mereka sudah boleh diajar untuk menjaga kebersihan.
Pastikan bayi anda turut mengambil langkah waspada dalam mengekalkan kebersihan gigi serta mulut.
Foto Kredit: aliexpress.com

3. Malas Berus Gigi
Tidak semua kanak-kanak suka memberus gigi sendiri. Kalau tidak disuruh, memang takkan dibuat. Kalau buat pun, masih ada yang memberus gigi secara sambil lewa. Maka, kuman dan kotoran yang tersekat di celah gigi akan terus berkumpul sehingga mennyebabkan masalah nafas berbau.
Ibu bapa perlu mainkan peranan agar anak memberus gigi selepas makan dan sebelum tidur. Pantau cara memberus gigi yang betul agar tiada sisa makanan berkumpul dalam mulut
4. Hisap Jari
Tabiat ini memang nampak comel tapi sebenarnya boleh menyebabkan mulut anak kering dan berbau.
Seelok-eloknya, beri dorongan kepada anak agar mengurang dan menghentikan tabiat ini dengan mengingatkannya berulang kali.
Jika masalah menjadi lebih serius sehingga mengubah bentuk semulajadi gigi, dapatkan pemeriksaan doktor gigi serta-merta.
Foto Kredit: ritty.ru

Jadi, cara untuk atasi masalah nafas berbau adalah:

Pastikan anak memberus gigi selama 10 minit. Kemudian berus lidah selama 10 minit.
Latih anak berkumuh dengan pencuci mulut sekali sehari.
Kurangkan pengambilan makanan manis seperti gula-gula dan coklat.
Banyakkan minum air agar mulut anak tidak kering.
Periksa selalu mulut anak sebelum tidur untuk pastikan tiada sisa makanan yang tertinggal dalam mulut.
Galakkan anak makan buah-buahan rangup seperti epal dan mangga muda setiap kali lepas makan. Isinya yang keras boleh mengeluarkan sisa makanan halus yang melekat dalam gigi.

Foto Kredit: ritty.ru

Pentingnya Penjagaan Gigi Dan Mulut Anak-anak
Ia mudah diubati namun, jika tidak dicegah daripada awal, boleh melarat hingga dewasa dan menimbulkan masalah pada orang di sekeliling. Siapa tak terasa kalau orang sebelah menutup hidung setiap kali kita membuka mulut.
Terus tak konfiden nak bercakap! Rasa segan dan malu bersilih ganti.
Jadi, elakkan anak kita mengalami masalah nafas berbau dengan menanamkan kesedaran kepada mereka sedari kecil.


Bukan Nak Mengada, Tapi Ini 5 Sebab Isteri Susah Nak ‘Ngam’ Dengan Mak Mentua

“Ish, kenapalah bini aku ni susah sangat nak berbaik dengan mak aku. Padahal aku takde masalah pun dengan mak ayah dia. Peningnya kepala aku ni, dah macam drama pulak. Susah sangat ke nak mengalah?”
Ya, situasi menantu vs mentua (terutamanya menantu perempuan dan ibu mentua) memang biasa kita lihat dalam drama Melayu di TV. Tapi sebenarnya ia bukanlah berlaku disebabkan mentaliti orang kita saja, sebab di luar negara pun kita dapat lihat konflik ini telah berlaku sejak sekian lama – dan ia masih berterusan hingga ke hari ini.

Buktinya, sebuah kajian yang dilaporkan oleh The Daily Mail mendapati hampir 2/3 daripada wanita yang telah berkahwin mengakui bahawa mereka mengalami stres dan kemurungan disebabkan pergeseran dengan ibu mentua masing-masing.
Memang tak semua mengalaminya. Ada juga yang bahagia dan sangat gembira. Namun mungkin ada yang tak faham kenapa masalah ini lebih cenderung terjadi kepada menantu perempuan, dan bukannya menantu lelaki. Berikut adalah sebab-sebab yang dijelaskan oleh pakar dan ahli psikologi.

5 Sebab Psikologi Kenapa Menantu Perempuan Susah Nak ‘Ngam’ Dengan Ibu Mentua
1. Perebutan ‘Kuasa’
Dr Terri Apter, seorang ahli psikologi menjelaskan bahawa konflik ini berlaku apabila kedua-dua orang wanita ini cuba mencapai posisi yang sama dalam sebuah keluarga – iaitu sebagai primary woman atau wanita utama dalam keluarga.

Sifat insecurity yang cenderung dimiliki oleh wanita menyebabkan masing-masing cuba menunjukkan kuasa atau melindungi status mereka hingga berasa terancam antara satu sama lain. Akibatnya, perasaan ini membuatkan menantu dan mentua sering membuat tanggapan bahawa mereka dikritik dan dipandang rendah.

2. Wanita Lebih Sensitif
Secara semulajadinya, wanita adalah makhluk yang lebih sensitif berbanding lelaki. Bukanlah nak mengada-ngada, tapi begitulah input yang telah diprogramkan terhadap otak wanita secara umumnya.
Buktinya, sebuah kajian yang dilaporkan oleh Medical Daily mengesahkan bahawa otak wanita lebih responsif terhadap emosi negatif dan akan memberi reaksi yang berbeza berbanding lelaki. Apabila seseorang wanita mengalami atau melihat sesuatu yang menyukarkan atau menyedihkan, bahagian otak mereka lebih terfokus terhadap emosi dan perasaan.
Sebaliknya, otak seseorang lelaki dilihat lebih banyak membuat analisis tentang logik dan impak terhadap keadaan tersebut – dan bahagian otak yang mengendalikan emosi negatif ini dilihat lebih pasif.
Foto Kredit: playbuzz.com
3. Menyimpan Lebih Banyak Memori
Dalam sebuah lagi penelitian, bahagian motorik dalam otak wanita didapati lebih aktif apabila ia terdedah kepada imej atau pengalaman yang melibatkan perubahan emosi, terutamanya emosi negatif. Oleh sebab itu jugalah, kebanyakan wanita dilihat mampu menceritakan sebuah keadaan atau trauma yang dialami dengan lebih terperinci berbanding lelaki yang lebih mudah melupakan sesuatu peristiwa.
(Wah, patutlah sekali perempuan mengungkit, semua kisah lama habis diceritakan tanpa ada tertinggal satu pun!)
Dr Klara Spalek, ketua penyelidik dalam penelitian tersebut tidak menafikan bahawa kebolehan mengingat dan menyimpan lebih banyak memori inilah yang menyebabkan wanita mudah berasa emosional berbanding lelaki.

4. Lebih Banyak Terlibat Dengan Kerja Di Rumah
Secara logiknya, kita dapat lihat bahawa isteri lebih kerap berada di rumah dan melakukan tugas-tugas harian. Secara tidak langsung, kerja-kerja rumah ini menjadi kayu ukur terhadap ‘nilai’ seseorang wanita dalam menjalankan tugasnya sebagai seorang isteri dan ibu.
Apapun, cara memasak, mencuci, mengemas, dan menjaga anak, semuanya ada cara tersendiri. Kalau tak kena gaya, ia boleh menjadi bahan kritikan dan menimbulkan salah faham,
Bagi lelaki pula, mereka jarang berada di rumah dan melakukan apa-apa kerja yang membuatkan diri mereka rasa ‘dinilai’ atau ‘diperhatikan’. Lagipun, mereka tak di‘expect’ pun untuk membuat sebarang kerja rumah. Asalkan kerja bagus dan gaji tinggi, ramai orang ingat dah cukuplah, kan?

5. Lelaki Lebih Pandai Mengelak & Bermain Strategi
Dalam sebuah kajian di Jepun, wanita yang tinggal bersama keluarga mentua didapati berpotensi sebanyak 2 hingga 3 kali ganda untuk memiliki masalah penyakit jantung koronari. Sebaliknya, lelaki yang tinggal bersama mentua mereka langsung tidak mengalami sebarang peningkatan risiko terhadap penyakit tersebut!
Pakar mengatakan bahawa ini ada kaitannya dengan sifat lelaki yang lebih pandai mengelak dan bermain strategi. Berbanding wanita, lelaki juga boleh berlawak dan kurang mengambil serius tentang apa yang diperkatakan oleh keluarga mentua kepada mereka.
Foto kredit: mcmemos.com
Kedua-duanya Ingin Disayangi
Walau berapa pun umur seorang wanita, jauh di sudut hati mereka tentu inginkan perhatian daripada orang yang disayangi. Kalau isteri tentulah mahukan perhatian utama daripada suami. Bagi seorang ibu pula, mereka juga ingin merasa kasih sayang anak-anak.
Disebabkan itu, seorang suami perlu bijak mengambil hati dan meluangkan masa untuk kedua-dua wanita ini dalam hidup mereka. Semoga setiap permasalahan dapat ditangani dengan rundingan damai dan sifat toleransi. Paling penting, banyakkan bersabar kerana semua ujian ini juga mungkin menjadikan kita lebih matang dalam mengendalikan urusan rumah tangga.


[VIDEO] Ibu Kongsi Kisah Anak Alami Masalah Penyakit ‘Clubfoot’, Kaki Tak Pijak Lantai

Congenital Talipes Equino Varus (CTEV) atau dikenali sebagai Clubfoot merupakan kondisi kaki di kalangan kanak-kanak. Kondisi ini mempunyai sebelah atau kedua-dua belah kaki yang menghala ke atas dan ke dalam sewaktu dalam posisi kaki yang tidak memijak lantai.
Perkongsian kisah sebak seorang ibu di TikTok menceritakan tentang pengalaman menjaga cahaya mata kesayanganya yang mengalami masalah clubfoot. Video sebak itu sehingga kini telah menerima 378,500 tontonan.

Baca juga: [VIDEO] Ibu Terkejut Biji-Biji Kecil Di Jari Anak Merebak Sehingga Tercabut Kuku
KISAH ANAK ALAMI MASALAH PENYAKIT ‘CLUBFOOT’, KAKI TAK PIJAK LANTAI

Menerusi video yang dikongsi, perasaan luluh hati dan sedih apabila melihat kaki anaknya bernama Ari yang bengkok kedalam dan tidak seperti bayi lain. Hati ibu mana yang tidak luluh anak dalam keadaan begitu, wanita tersebut juga menghantar Ari ke rawatan dan melakukan pembedahan untuk kembali normal.

Tambahnya lagi, selepas empat bulan ulang alik hospital dan melakukan pelbagai rawatan yang disyorkan, kaki anak kesayanganya akhirnya normal seperti bayi lain.
“Lepas empat bulan ulang alik dan banyak rawatan serta pembedahan, saya tak percaya saya dapat lihat kaki anak saya normal macam baby lain. Syukur sangat,” luahnya.

https://media.siraplimau.com/2021/09/v0f025gc0000c4q873bc77ubkc6t5ru0.mp4
Selain itu, Nor Zaina juga membeli kasut untuk bayi yang menghidapi masalah clubfoot. Kasut pertama Ari berharga RM1395 tetapi hanya dipakai selama empat hari sahaja kerana bayi comelnya itu menangis seharian jika dipakaikan kasut tersebut.

Kasut tersebut telah menyebabkan kaki Ari mengelupas dengan teruk sehingga menampakan isi kakinya. Tidak berakhir disitu, wanita itu membeli kasut baharu buat Ari bernilai RM850 dan apa yang lebih mengembirakan apabila kaki si comelnya tidak lagi melecet dan berbekas.
https://media.siraplimau.com/2021/09/v0f025gc0000c4spbfjc77u1iun07930.mp4
SEMOGA ALLAH PERMUDAHKAN URUSAN
Menjengah ke ruangan komen, ibu-ibu juga turut menceritakan pengalaman sama anak mereka yang mempunyai masalah clubfoot namun dengan izin Allah keadaan semakin pulih. Warganet juga mendoakan urusan wanita itu dipermudahkan sentiasa.

Sumber: TikTok NorZaina Wardah


“Burung Anak Saya Membelon”- Masalah Phimosis Yang Anak Lelaki Selalu Kena

“Doktor, kalau anak saya ni kencing, dia kata sakit dan burung dia membelon!”
Ini antara masalah kanak-kanak lelaki yang ibu bapa perlu tahu dan ia dikenali sebagai Phimosis. Biasanya anak akan mengadu sakit pada hujung zakar, atau susah nak kencing.

Kadang-kadang, semasa kencing, kulup (foreskin) zakar tu akan kembang macam belon yang diisi air. Perkara ini terjadi kepada kanak-kanak lelaki sekitar umur 4-7 tahun. Ikuti penerangan lanjut oleh Dr Kamarul Ariffin Nor Sadan di bawah.
Baca juga: Ubat Batuk & Selsema Tak Sesuai Untuk Anak Bawah 2 Tahun, Ini Sebabnya…

MASALAH PHIMOSIS YANG ANAK LELAKI SELALU KENA

Secara semula jadi, kulit kulup akan terpisah dari kepala zakar perlahan-lahan semakan kanak-kanak membesar. Bukaan kulup jika akan membesar juga.
Phimosis ini sebenarnya adalah kondisi di mana kulit kulup zakar masih melekat pada kepala (glans) zakar, atau bukaan pada kulup itu terlalu kecil. Ia juga boleh berlaku jika ada jangkitan pada kulup.

Oleh kerana bukaan pada kulup zakar terlalu kecil, air kencing yang keluar dari ureter berkumpul di dalam ruang antara kulup dan kepala zakar, lalu menyebabkan ia membelon. Keadaan ini boleh menyebabkan rasa sakit.
Untuk memastikan sama ada anak anda mengalami phimosis atau tidak, anda hendaklah cuba menarik kulit kulup ke belakang dan periksa bukaan kulup. Jika bukaan itu terlalu kecil, maka mungkin ia adalah Phimosis.
APA NAK BUAT KALAU ANAK ADA MASALAH INI?

Anda boleh cuba untuk meregangkan bukaan kulup secara perlahan-lahan sehingga ia menjadi lebih longgar. Tapi, jika ada simptom berikut, bawa pergi jumpa doktor!

Perlu meneran untuk kencing.
Sakit kuat ketika kencing.
Air kencing berdarah.
Kulup kemerah-merahan.
Cairan berbau pada kulup.
Kulup membengkak.

Doktor akan menilai keadaan dan merawatnya dengan ubat-ubatan, dan kadangkala perlu dikhatankan terus. Ia bergantung kepada keadaan kulup ketika pemeriksaan.
Sumber: Facebook Dr Kamarul Ariffin Nor Sadan


Masing-Masing Ada Cara Nak Didik Anak, Ini Sebabnya Ibubapa Lain Tak Perlu Jadi ‘Judgemental’

“Eh tengok anak si Fira tu, menangis, meraung saja kerjanya. Bising!”
” Tu lah, mak dia tak ajar ke bagi anak jadi sopan sikit?”

Pernah tak anda terlibat dalam perbualan sebegini? Sudah menjadi lumrah untuk orang bercakap tidak kira hal kerja atau hal peribadi kita. Begitu juga dengan hal mendidik anak, ada saja yang nak mengkritik. Cuba anda ada pandangan seperti wanita ini, barulah positif saja hidup tu.
giphy.com

Kanak-kanak tak mendengar kata?
Sering kita sendiri alami atau tengok orang lain hadapi situasi di mana anak meraung nak kan sesuatu, anak baling barang, tantrum, tak dengar cakap, masih ulang kesalahan sama dan lain-lain. Kalau kita sendiri alami, segan rasanya bila orang pandang, kan? Bila orang lain alami, macam tu juga dia rasa. Tak perlulah kita judge apa-apa. Kalau saya, buat-buat tak nampak saja.

www.todaysparent.com
Mereka ada cara untuk selesaikan, kalau kita bagitau cara kita pun belum tentu menjadi pada anak orang. Bukan bererti anak itu tak dididik, bukan juga bererti didikan ibubapanya tak menjadi. Gitulah lumrah kanak-kanak, disiplinnya berperingkat. Jangan kita ingat ‘sekali ajar, terus ingat’. Atau ‘sekali tegur, terus mereka tak buat’.
http://www.parents.com/
‘STOP JUDGING OTHERS’
Jadi stop judging others. “Teruk naw anak dia. Menjerit tak tentu hala”. Eh kak limah, anak baru sorang. Anak kedua, ketiga, keempat. Belum tentu sama sikapnya macam anak pertama. Tiap kanak-kanak walau dibesarkan oleh insan yang sama, tetap akan ada perbezaan.
http://community.today.com/
Ada masanya kanak-kanak sangat cool, baik, happy mood, mendengar kata. Ada masanya mereka bad mood, letih, nak kan perhatian dan lain-lain. Waktu itu lah cabarannya. 24 jam yang pelbagai ragam, hanya ibubapanya sahaja yang tahu. Kita outsiders ni melihat 10 minit sahaja. Time kat shopping mall sebagai contoh. Baki waktu kita tak tahu camana anak itu, kan?
Untuk mak pak. Kena terus gigih mendidik, memberi jalan, membetulkan, membantu, mengasuh anak-anak. Jangan jemu menegur benda yang sama berulang kali. Lama-lama mereka akan ikut, percayalah.
http://www.lifehack.org/
* Jadi, tak payah nak sibuk-sibuk hal anak orang tu, yang pentingnya anak kita dapat dididik dengan sebaiknya ok?
Sumber: Hanan Nur


Sempena Ramadan Masjid At-Taqwa TTDI Sediakan Ruang Kanak-Kanak Bermain, Wah!

Masjid At-Taqwa yang terletak di Taman Tun Dr Ismail, Kuala Lumpur menarik perhatian ramai apabila menyediakan satu kemudahan yang tidak disediakan di mana masjid-masjid lain iaitu ruang untuk anak-anak bermain.
Inisiatif ini hanya diadakan bersempena bulan Ramadan bertujuan untuk memudahkan ibu bapa membawa anak mereka ke masjid sekiranya ingin menunaikan solat tarawih.

Baca juga: Bestnya Masjid Sana Ada Aircond, Sini Tak Ada…Tapi Boleh Ke Pilih-Pilih Masjid Nak Tarawih Ni?
MASJID AT-TAQWA TTDI SEDIAKAN RUANG KANAK-KANAK BERMAIN

Antara aktiviti yang boleh dilakukan sementara menunggu ibu bapa selesai menunaikan solat adalah mewarna, kolam bola dan menonton movie yang bersesuain.

Ruangan ini diwujudkan supaya anak biasa dengan suasana masjid dan supaya perasaan cintakan masjid serta cintakan solat berjemaah dapat dipupuk lebih awal dalam diri mereka.
Ruangan kanak-kanak ini terletak di tingkat 2 Dewan As-Syafie bermula 27 Mac sehingga 11 April. Waktu pembukaan adalah jam 8.00 malam sehingga 9.30 malam sahaja.

Kanak-kanak berusia tiga hingga enam tahun dibenarkan masuk untuk menggunakan kemudahan yang disediakan supaya tidak mengganggu jemaah lain.
Posting di Facebook rasmi milik Masjid At-Taqwa dibanjiri komen warganet yang rata-rata memuji ahli jawatankuasa masjid kerana berjaya mewujudkan ruangan kanak-kanak ini selain turut teruja untuk membawa anak.

Semoga bermanfaat.
Sumber: Facebook Masjid At-Taqwa TTDI


13 Masjid Mesra Kanak-kanak Sekitar Lembah Klang, Mudahkan Ibu Solat Dengan Tenang

“Aduh, seriknya nak pergi masjid lagi. Tak tenang dibuatnya budak-budak ni asyik berlari. Sampai kena marah dengan orang kat sana…”
Bulan Ramadhan tentunya menjadi bulab yang ditunggu-tunggu oleh unat Islam untuk menggandakan ibadah.

Walaupun boleh bersolat di rumah, para ibu juga sesekali ingin merasa kemeriahan bersolat di masjid berjemaah bukan?
Sebenarnya ada beberapa masjid yang cukup prihatin dengan keperluan ibu dalam menguruskan anak ketika solat. Di sini kami kongsikan beberapa senarai masjid mesra kanak-kanak yang pernah dikunjungi sendiri oleh Puan Ummu Uwais Azizah.

7 Masjid Mesra Kanak-kanak Sekitar Lembah Klang, Mudahkan Ibu Solat Dengan Tenang
Tempat solat paling afdal untuk muslimah adalah di rumah, namun Islam tak menghalang untuk muslimah turut merebut ganjaran solat berjemaah di masjid. Selagi menjaga diri dengan menutup aurat sempurna, dan tidak memakai wangian atau bertabaruj.

Jadi saya ingin kongsikan beberapa masjid yang saya pernah pergi untuk terawikh dan iktikaf (iftar dan sahur disediakan juga tau) sekeluarga bersama anak-anak. Sekitar Selangor KL je, tempat lain maaf saya tak tahu.
Masjid mesra kanak-kanak ini mengalu-alukan kehadiran anak kecil dengan menyediakan sudut permainan anak-anak. Juga membenarkan ibu bapa bawa anak kecil solat bersama.
1. Masjid UIAM Gombak
Masjid yang saya jatuh cinta sejak zaman bujang kerana suasana masjid selain berimamkan imam yang punyai kualiti bacaan Al-Quran yang terbaik.
Malahan dapat jumpa kepelbagaian kaum dari negara-negara Islam di seluruh dunia juga membolehkan kita mengenali pelbagai mazhab dalam beragama.
Masjid di sini sangat mesra kanak-kanak. Memang ada ruangan solat khas untuk ibu dan anak.
Ramadhan tahun 2019 ini ada ruangan permainan untuk anak di ruangan solat muslimah di Aras 2.
Cuma perlu dipantau sendiri oleh ibu atau anak yang besar.
Masjid UIAM Gombak/ Foto Kredit: Wikipedia
2. Masjid Sultan Salahuddin Abdul Aziz Shah, Shah Alam (Masjid Negeri Selangor)
‘Kids Corner’ yang terbaik! Sebab ada ramai volunteer dari kalangan pelajar IPT yang uruskan kanak-kanak.
Anak-anak perlu didaftari oleh ibu bapa. Dapat kad nama untuk setiap anak, tulis nama ibu bapa.
Paling bagus ada banyak bilik yang dikategorikan ikut usia anak-anak.
Jadi, aktiviti dilakukan mengikuti usia. Ada bilik yang anak-anak solat jemaah sesama mereka. Anak-anak besar pula boleh masuk perpustakaan masjid untuk buat kerja sekolah selepas mereka selesai solat ikut kemampuan mereka.
Siap disediakan barang mainan untuk anak-anak bermain. Bayaran atas infak ibu bapa.
Untuk iktikaf wanita dibenarkan tidur di ruangan solat bertutup di bahagian bawah masjid.

3. Masjid Wilayah, KL
Masjid yang saya sangat suka sejak 3 tahun lepas. Kerana ini masjid pertama saya tahu ada volunteer masjid daripada kalangan pelajar IPT yang bertugas setiap hari buat aktiviti ‘playgroup’ untuk anak-anak.
Ada bilik ‘kids corner’ bahagian bawah masjid, ibu bapa perlu daftarkan anak-anak, boleh letakkan anak mulai usia 6 bulan tak silap.
Di ruangan solat utama dan tingkat atas juga ada volunteer yang akan bawa peralatan mewarna dan kertas untuk aktiviti anak-anak.
Namun ibu bapa tetap kena pantau sendiri anak-anak kecil yang belum sesuai buat aktiviti sendiri.
Untuk iktikaf bahagian atas lebih selesa untuk muslimah. Ada lif.
Masjid Wilayah

4. Masjid Tengku Ampuan Jemaah, Bukit Jelutong
Ada sudut taman mini permainan untuk anak-anak. Cuma agak jauh dari ruangan solat ibu (harap tahun ini lebih dekat dengan ruang solat ibu).
Untuk iktikaf wanita boleh tidur bahagian atas, sejuk dan selesa. Untuk lelaki kena tidur bahagian beranda masjid.

5. Masjid Putra, Putrajaya
Ada ruangan permainan khas untuk anak-anak. Cuma jauh dari ruang solat wanita. Tapi dalam ruang solat wanita ada ruangan untuk anak-anak duduk bermain.
Mungkin sesuai untuk anak-anak dibekalkan dengan peralatan kertas dan pensel warna atau alat mainan sendiri.

6. Masjid Sultan Mizan, Putrajaya (Masjid Besi)
Masjid ini bukan saja luas dan cantik, ia juga ada sudut permainan anak-anak. Cuma jauh dari ruangan solat ibu bapa.
Tempat yang selesa untuk wanita beriktikaf kerana pihak masjid akan letak penghadang untuk lebih bertutup ruangan muslimah.

7. Masjid Puncak Alam
Ada disediakan bilik permainan anak-anak yang terletak di bangunan pentadbiran masjid.
Ruang solat untuk ibu dan anak di bahagian ruang terbuka.

Beberapa Lagi Masjid Mesra Kanak-kanak Di KL & Selangor
Melalui ruangan komen pada posting beliau ini, ramai juga yang berkongsikan beberapa masjid lain yang menyediakan nurseri kanak-kanak.
Antaranya:

Masjid Bandar Sri Putra, Bangi
Masjid Al-Hasanah, Bandar Baru Bangi
Masjid UNITEN

Masjid Bandar Sri Putra menyediakan khidmat nurseri sejak 2016 lagi
Masjid yang disenaraikan di bawah ini pula mempunyai ruang khas / tempat permainan untuk kanak-kanak.
Antaranya:

Masjid UTM, KL
Masjid Al-Quddus, Seri Kembangan
Masjid Al-Umm, Bandar Baru Bangi

Masjid Al Umm di Bandar Baru Bangi
Didik Anak Cintakan Masjid Sejak Kecil
Walaupun ada masjid mesra kanak-kanak tetaplah anak-anak perlu dididik sejak kecil adab berada dalam masjid seperti, tidak melintas di hadapan orang yang tengah bersolat, tidak menjerit dan menyanyi, dan tidak mengambil hak orang lain.
Moga anak-anak kita termasuk dalam kalangan pemuda pemudi yang cintakan masjid.
Sekian moga bermanfaat.
Jika ada sesiapa yang tahu masjid lain mesra kanak-kanak boleh kongsikan juga dengan kami di ruangan komen.
Terima kasih!

*Perkongsian asal oleh Puan Ummu Uwais Azizah ini telah disunting dan diterbitkan semula dengan kebenaran. Untuk pertanyaan lanjut boleh rujuk post asal beliau di SINI.


“Ada Pelbagai Aktiviti”- Inisiatif Masjid Negeri Ipoh Wujud Zon Mesra Kanak-Kanak Dalam Masjid Dipuji

Kanak-kanak menangis, bermain dan berlari di dalam dan sekitar kawasan masjid merupakan situasi yang akan dialami oleh para jemaah masjid ketika menunaikan solat. Tambah pula apabila berada di dalam bulan Ramadan, pastinya ramai dalam kalangan ibu bapa yang mahu menunaikan solat sunat Tarawih serta membawa juga anak-anak ke masjid. Pastinya, akan timbul sedikit ketidakselesaan bagi jemaah lain untuk menunaikan solat jika anak-anak makin lincah bermain bukan?
Berbeza pula dengan situasi di Masjid Sultan Idris Shah II atau dikenali sebagai Masjid Negeri di Ipoh. Masjid ini mengambil inisiatif untuk mewujudkan ruang bermain untuk kanak-kanak sehingga membuatkan mereka enggan pulang disebabkan seronok bermain dengan pelbagai aktiviti disediakan ketika ibu bapa solat Tarawih. Menarik!

ADA MACAM-MACAM AKTIVITI UNTUK ANAK

Ahli Jawatankuasa Masjid Negeri ini mendapati ramai ibu bapa membawa bersama anak kecil sewaktu menunaikan solat tarawih. Oleh demikian, satu ruang di tingkat atas bersebelahan ruang solat disediakan ruang khas untuk kanak-kanak.

Bukan itu sahaja, mereka mengambil inisiatif untuk mewujudkan pelbagai aktiviti termasuklah mewarna, membaca dan sebagainya sepanjang solat tarawih berlangsung. Tambahan, Imam Besar Masjid Negeri mengalakkan ibu bapa membawa anak-anak ke masjid dan amalan ini perlu dididik sejak mereka kecil lagi.

Aspek keselamatan diambil kira

Tambah Imam Masjid Negeri lagi, bagi menitikberatkan aspek keselamatan ibu bapa perlu mengisi borang pendaftaran dan mendapatkan kad khas untuk diserahkan semula semasa mengambil anak mereka.
Bilik ini juga dilengkapi  ‘aircond’ dan antara permainan disediakan adalah lego, kapal terbang mainan, anak patung juga buku-buku aktiviti matematik, melukis dan mewarna. Hampir 90 peratus barangan mainan ini adalah hasil sumbangan orang ramai.
ADA PANTAUAN, LEBIH 40 KELUARGA MENDAFTAR

Setiap malam akan ada dua kakitangan dari Pejabat Pentadbiran Masjid Negeri dan pasukan sukarelawan secara bergilir membantu memantau kanak-kanak yang diletakkan di zon ini. Sepanjang empat hari puasa ini, lebih 40 keluarga telah mendaftar, ada juga sebahagian kanak-kanak ini terlalu leka bermain hinggakan tidak mahu pulang.
Iman Masjid Negeri ini turut berharap agar dengan kewujudan ruang kanak-kanak sebegini dapat mengalakkan ramai lagi jemaah datang untuk menunaikan solat tarawih dan bawa bersama anak mereka. Malah, turut dijadikan contoh dan ikutan kepada jawatankuasa masjid yang lain.

Menurutnya lagi, masjid ini tidaklah mempunyai ruang yang besar. Beliau turut memberi cadangan untuk masjid yang mempunyai ruang kecil supaya menggunakan balai lintang atau pembuat pembahagian bagi mewujudkan zon kanak-kanak. Kemudahan parkir dan ruang solat di kebanyakan masjid-masjid di negeri ini sudah cukup selesa, jadi dengan adanya usaha menambah sedikit ruang untuk kanak-kanak, pasti akan memberi lebih kebaikan kepada jemaah.
Sumber : SinarHarian


Masjid & Surau Boleh Maksimumkan Penggunaan Ruang Untuk Solat Jumaat – Dr.Zulkifli

Semenjak perlaksanaan Perintah Kawalan Pergerakan Pemulihan, banyak sektor ekonomi telah dibuka semula termasuk juga dari segi keagamaan. Kita sedia maklum bahawa pembukaan semula penggunaan masjid dan surau untuk solat berjemaah dan solat Jumaat telah dibenarkan sepenuhnya oleh kerajaan selepas beberapa bulan ditutup untuk membendung gejala wabak Covid-19 yang melanda negara kita.
Hari ini, kenyataan dari Menteri di Jabatan Perdana Menteri Hal Ehwal Agama telah menyatakan bahawa masjid dan surau sudah boleh memaksimumkan penggunaan ruang di dalam kawasan terbabit.

BOLEH MAKSIMUMKAN PENGGUNAAN RUANG MASJID & SURAU

Menerusi kenyataan media daripada Menteri Hal Ehwal Agama mengenai perlaksaan Solat Jumaat dalam Tempoh Perintah Kawalan Pergerakan Pemulihan diperluaskan mengikut tiga perkara yang dicadangkan oleh kerajaan iaitu;

1.Memberi kebenaran kepada surau dan dewan yang sesuai untu mendirikan Solat Jumaat

2.Memaksimumkan penggunaan kawasan atau ruang di masjid dan surau Jumaat yang sedia ada.
3.Dalam perlaksanaan tersebut, pihak yang bertanggungjawab seharusnya mengikut SOP yang ditetapkan oleh Kementerian Kesihatan Malaysia dan Majlis Keselamatan Negara.

*Selamat kembali menunaikan ibadah di masjid. Jom kita ramai-ramai kembali ‘meriahkan’ masjid macam dulu okay?
Sumber: Dr. Zulkifli Mohamad


Ini Panduan Pemilihan ‘Topeng Muka’ Yang Betul Untuk Anda Pakai Ketika Jerebu

Terkini, paras API atau indeks kebersihan udara telah mencapai tahap berbahaya. Bukan itu sahaja, kebanyakkan sekolah di negeri Sarawak dan Selangor juga telah diarahkan tutup dan aktiviti luar rumah perlu dihadkan. Oleh itu, memang disarankan oleh Kementerian Kesihatan  untuk orang ramai memakai topeng keselamatan atau mask muka sebagai perlindungan ketika jerebu.  Tapi, mask yang macam mana nak beli sebab banyak pilihan di pasaran kan?
MACAM MANA JEREBU BOLEH JEJAS KESIHATAN KITA?

Selama ni dengar pasal jerebu tapi tak berapa concern sangat pasal effects dia selain effect kat pernafasan. Tengok video ni baru dapat penerangan jelas macam mana jerebu bagi kesan pada kesihatan kita ? pic.twitter.com/KnOKLTDuc1
— Aina Syaqilah (@AinaSyaqilah) September 10, 2019

DOKTOR PUN DAH PESAN GUNA MASK N95

Pemilihan topeng muka ( mask ) yang betul ketika jerebu bertanda ✅. Namanya N95. Ada pelbagai bentuk. Pelbagai jenama. Asalkan N95 boleh pakai. Boleh diulang-ulang pakai mask yg sama sehingga la mask jenis ini rosak/koyak/atau dah kotor sangat. Yang saya pakai ni boleh jadi duck face la.
Yg bertanda ❌ tu namanya surgical mask. Biasa Doktor atau staff kesihatan pakai untuk melindungi muka dari percikan darah dan bendalir manusia. Takda fungsi pun dalam jerebu.

Sumber : Aina Syaqilah, Dr. Izzat


Ini 3 Cara Buat Mask Putih Telur Untuk Atasi Masalah Kulit Wajah, Barulah Meletops!

Tahukah anda, putih telur dipercayai sebagai salah satu bahan mask semula jadi bagi kulit wajah. Disebabkan itu anda perlu tahu cara membuat mask putih telur untuk atasi pelbagai masalah kulit yang dialami.
Jom ikuti kelebihan putih telur dan 3 cara membuat mask wajah dari putih telur untuk pelbagai masalah kulit seperti di bawah.

Baca juga: Alamak! Jerawat Makin Banyak Lepas Pakai Skincare? Ini Tanda Lain Produk Itu TAK SESUAI!
MASK PUTIH TELUR BERI KELEBIHAN PADA KULIT BERMASALAH

Kalau nak tahu, komponen nutrisi utama putih telur adalah protein. Di mana, satu biji telur besar mengandungi 3.6 gram protein.

Maka, disebabkan itu mask wajah dari putih telur dipercayai bahawa kandungan proteinnya mempunyai kesan hebat pada kulit wajah dan menyerap minyak berlebihan dari kulit.
Malah, ada juga yang menyatakan bahawa putih telur mengandung vitamin dan mineral yang beri banyak manfaat untuk penampilan kulit secara menyeluruh.
KELEBIHAN MASK PUTIH TELUR UNTUK 3 MASALAH KULIT WAJAH
Terdapat banyak cara membuat mask putih telur ini yang boleh anda lakukan di rumah. Berikut cara membuat mask putih telur bersama kelebihannya pada kulit wajah.
1. MENGURANGKAN MASALAH MATA PANDA

Mempunyai lingkaran gelap di bawah mata seperti mata panda, kadang-kadang mengganggu penampilan seseorang. Justeru itu, atasinya dengan mask muka dari putih telur yang khusus untuk keadaan kulit ini.
BAHAN-BAHAN:

1 biji putih telur.
2 sudu teh serbuk kopi (serbuk kopi yang sudah tidak digunakan adalah yang terbaik kerana mengandung paling banyak kafein).

CARA MEMBUAT:

Campurkan putih telur dan kopi dalam mangkuk kecil. Gaulkan campuran dengan garfu sampai berbuih dalam 1 minit.
Dengan tangan atau berus yang bersih, aplikasikan mask di sekitar dan di bawah mata. Hindari kelopak mata.

2. MERAWAT WAJAH ANTI PENUAAN

Wanita yang sudah memasuki usia 30 tahun dan ke atas, sudah pasti akan mengalami tanda-tanda penuaan. Disebabkan itu, anda boleh cuba mask putih telur yang dikhususkan untuk isu kulit ini.
BAHAN-BAHAN:

1 biji putih telur.
1 sudu makan lobak merah yang sudah diparut halus
1 sudu teh lidah buaya.

CARA MEMBUAT:

Campurkan semua bahan dan gaulkan bahan tersebut dengan garfu sampai berbuih dalam 1 minit.
Dengan tangan atau berus yang bersih, aplikasikan mask di bahagian wajah yang terdapat kerutan, terutama di bahagian bawah mata.
Hindari kawasan kelopak mata.

3. MELEGAKAN KULIT SENSITIF

Bagi wanita yang memerlukan mask wajah untuk melegakan kulit sensitif, anda boleh mengikuti cara membuat mask putih telur seperti di bawah ini.
BAHAN-BAHAN:

1 biji putih telur.
1 sudu teh gel lidah buaya.
1 sudu teh teh chamomile.

CARA MEMBUAT:

Campurkan semua bahan tersebut dalam mangkuk kecil dan digaul rata.
Sapukan ke kulit bersih dan biarkan ia kering selama 20 minit sebelum dibilas dengan air sejuk.

Gel lidah buaya dan teh chamomile berfungsi untuk menenangkan keradangan dan kemerahan kulit. Namun, jangan gunakan mask ini pada kulit yang terbakar (sunburn) kerana boleh menyebabkan iritasi.
Gunakan mask putih telur hanya pada kulit normal dengan kawasan iritasi ringan atau keradangan akibat panas.
KESIMPULAN
Dinasihatkan untuk anda melakukan patch test terlebih dahulu dengan cara mengoleskan sedikit putih telur di belakang tangan, di bawah dagu atau di belakang telinga. Hal ini kerana, mask ini boleh menyebabkan iritasi atau alahan pada kulit walaupun ia bahan semula jadi.
Tunggu dalam 15 minit, lalu dibilas putih telurnya. Jika tiada kemerahan, gatal, bengkak, atau tanda lain dari reaksi alahan, anda boleh menggunakan putih telur sebagai mask wajah.
Sumber: Orami / Medical News Today / Hello Glow


MB Perak Umumkan Kemasukan Percuma Ke MAPS Ipoh Mulai 1 Mac 2019

Wah, berita baik bagi anda yang belum berkesempatan nak berkunjung ke Movie Animation Park Studio (MAPS) yang terletak di Ipoh ni!
Hari ini Menteri Besar Perak mengumumkan mulai 1 Mac 2019, para pengunjung akan dibenarkan untuk masuk ke MAPS secara PERCUMA.

Ia adalah antara pembaharuan di bawah Strategi Baharu Model Perniagaan MAPS, di mana pengunjung hanya perlu membayar sekiranya mereka mahu bermain permainan atau menonton persembahan disediakan.

Foto Kredit: Perak Today

Kupon Permainan / Persembahan Bermula Serendah RM3
Menariknya, setiap permainan atau persembahan hanya akan dikenakan bayaran kupon antara RM3 hingga RM15 seorang untuk sekali masuk.

Jika dibandingkan dengan sebelum ini, harga tiket masuk tanpa promosi adalah RM80 bagi dewasa manakala RM70 bagi kanak-kanak.
Banyak juga dapat jimat tu kan?

Pas Istimewa Turut Disediakan
Selain itu, bagi memberi kemudahan kepda pengunjung berkemampuan, pihak MAPS akan memperkenalkan dua bentuk tiket istimewa iaitu:
i) MAPS Passport (RM80) = Pembeli tiket ini boleh menaiki setiap permainan dan tarikan yang ada di MAPS untuk sekali saja dengan tempoh sah adalah selama 30 hari.
ii) MAPS Infinite Pass (RM145) = Pembeli tiket ini boleh menaiki dan menikmati setiap tarikan yang ada di MAPS seberapa banyak kali yang mereka mahu dalam tempoh sehari.
Waktu Operasi Baru
Dah teruja nak datang tu, take note juga ya sebab MAPS akan memulakan waktu operasi baru.

Waktu operasi MAPS selepas ini adalah bermula pada jam 4 petang sehingga 12 malam bagi hari Isnin, Selasa dan Khamis.
Manakala, bagi hari Jumaat dan hujung minggu, MAPS akan beroperasi bermula jam 10 pagi sehingga 12 tengah malam.

Sebahagian Daripada Usaha Menjadikan MAPS Mesra Rakyat
Menurut sumber, usaha ini merupakan sebahagian daripada usaha untuk menjadikan taman tema ini sebagai mesra rakyat, sekaligus mengotakan janji Menteri Besar untuk mengkaji semula harga tiket MAPS.
Jadi apa lagi, cuma lebih kurang 2 jam lebih dari KL kan?
Jom rebut peluang berkunjung ke MAPS dengan keluarga, saudara-mara, rakan dan anak-anak. Mesti seronok pergi ramai-ramai!

*Sumber: Perak Today


Masuk Water Park Dan Adventure Park Dengan Hanya RM58! Siap Dapat Nutri Boost Percuma!

Cuti krismas dah dekat, maka anak-anak pun excited la nak berjalan betul tak? Keadaan ni biasa, hampir semua suri rumah tangga alami situasi ni. Ye la! Dah nama pun cuti sekolah, tak kan nak duduk rumah pulak.
Kalau anda tak tahu nak bawak anak anda pi mana? Apa kata anda bawak anak-anak anda ke Austin Heights Water & Adventure Park. Bukan apa, sebab sekarang Autin heights tengah ada promosi krismas.

Promosi Hebat! Tak Dapat Dekat Tempat Lain!

Promosi krismas yang di tawarkan kali ni cukup power sebab anda hanya perlu bayar RM 58 seorang untuk masuk ke Austin Heights Waterpark atau Adventure Park. Berbaloikan? Lagipun Austin Heights Water & Adventure Park merupakan taman tema air dan adventure yang paling besar di Johor.

Yang lagi best, apabila anda beli tiket untuk ke Water Park atau Adventure Park Austin Heights,  anda akan dapat Nutri Boost 250ml secara percuma! Lepas tu, anda boleh dapatkan tiket Jump Street dengan hanya RM 20. Awesome kan?
Ada Pelbagai Aktiviti, Jangan Lepaskan Peluang Grab Tiket!

Selain itu, Austin Heights ada banyak aktiviti menarik sempena dengan promosi krismas kali ini. Jangan tak tahu dalam Water park dan Adventure Park ada pelbagai games tambahan seperti mini games, persembahan tarian, kemunculan Santa Klaus dan Clown Ballon serta pelbagai lagi.

Jadi, jangan lepaskan peluang anda untuk grab promosi krismas Austin Heights kali ini. Detail untuk pembelian tiket serta tarikh promosi admin nyatakan dekat bawah ye!

Merry Christmas Event @ Austin Height Water & Adventure Park
Tarikh promosi: 21- 25 Disember 2018
Masa: 10 pagi- 6 petang
Website: www.funtime.my
Facebook: Austin Heights Water and Adventure Park


Masyarakat Perlu Berubah, Jangan ‘Judge’ Kehidupan Seorang Ibu Jika Tak Tahu

Mulut tempayan boleh ditutup, mulut manusia susahlah nak tutup kan? Bila pergi mana-mana sahaja, ada juga terdengar bahawa wanita yang mengandung banyak kali ni mudah nampak tua, betul ke? Tetapi, bukankah mengandung dan mendapat zuriat itu adalah satu bentuk rezeki dari Allah SWT? Tak patutlah pula anda berfikiran sedemikan sebab tugas sebagai ibu ini nampak dan kedengaran mudah, tetapi hanya orang yang berada di tempat itu sahaja yang tahu penat lelah menjadi seorang ibu ini.
Tak jelas lagi? Jadi, anda boleh baca perkongsian ini.

NASIHAT UNTUK SEMUA
Secara peribadinya saya tak berapa berkenan kalau orang kutuk-kutuk ibu yang beranak ramai ni nampak ‘aging’, nampak tak terurus, pengotor rumah tak berkemas. Tambahan kalau komen pedas itu datangnya dari insan yang belum berkahwin, mahupun yang belum ada anak. Kadang rasa sebak pun ada.
chefandbutcher.in

Seriously you are clueless, didn’t know what they were dealing with. Awak tak tahu apa rasanya anak nak melekap 24 jam. Awak cabut susu badan, dia jaga. Awak gerak sikit dia pun merengek menangis. Awak tak faham penat bila anak berdukung walau da pandai jalan, berat dah 10-15kg sampai sakit pinggang kesan cucuk ubat masa bersalin, sampai sakit luka perut kena belah masa bersalin. Awak tak tahu apa rasanya bila baru nak mandi anak dah menangis macam kena pukul. Baru nak lepaskan hajat anak dah meraung depan pintu jamban.

Awak tak tahu macam mana rasanya tidur selang sejam sebab bangun susukan anak. Pedih perit luka sebab menyusukan anak tak mahu berenggang. Tak tahu betapa tingtong kepala & stress rasa bila anak taknak tidur, ajak main sampai 2-3 pagi, menangis semua serba tak kena tanpa diketahui apa punca. Awak tak tahu rasanya bila kemas rumah pun tetap akan bersepah dengan macam-macam benda yang anak tak bagi sentuh pun. Awak tak tahu macam mana rasa lapar terketar badan lepas susukan anak-anak. Sakit kepala sebab lambat makan, sakit pinggang.
http://www.ithacajournal.com/
BUKAN MERUNGUT….
Demam? Sakit? Life must go on. Anak tetap macam tu minta dilayan. Tak ada cuti sakit.. Bukan merungut. Saya cuma beritahu tipikal life mak-mak ni awak.. Jangan cakaplah.. biarkan ajelah anak tu menangis, buat ajelah macam biasa. Uruskan diri tu. Uruskan rumahtangga. Jangan… awak belum rasa.
Yang melaluinya entah berapa banyak kali menangis awak… sebab rasa hidup macam bukan untuk diri sendiri lagi. Masa untuk diri sendiri pun dah tak ada. Apatah lagi privacy & me-time. Seolah-olah lifeless awak tau. Sayyidatina Fatimah pun menangis tersedu mengadu pada ayahandanya nakkan pembantu sebab penat sangat uruskan rumahtangga, jaga anak-anak. Hingga Rasulullah SAW ajarkan baginda zikir Fatimah.
http://www.hindustantimes.com/
Itu anak Rasulullah SAW, wanita yang dijamin masuk syurga. Apatah la lagi kita semua yang iman senipis kulit bawang yang hidup di akhir zaman. Kadang kita ni memang sedap aje mulut bercakap, sebab belum kena batang hidung sendiri. Agaknya kalau kita ditempat orang yang kita kata itu, kita malah lebih teruk lagi.
BELAJAR DARI KESILAPAN
Belajarlah dari kesilapan saya. Saya dulu pun suka salah faham ingatkan mudah je jadi isteri solehah, didik anak-anak dan jadi ibu rumahtangga ni. Yelah baca dalam buku dan dengar ceramah macam senang sangat je wanita nak masuk syurga. Realitinya mahar syurga itu terlalu mahal. Kadang terlalu penat tu tak tertanggung mengalir juga air mata, hanya Allah tempat mengadu. Itupun alhamdulillah, suami dah sangat banyak bantu. Bagaimana pula bagi wanita yang suami lepas tangan & yang PJJ dengan suami? MasyaAllah, tak terbayang bagaimana kuat ujian mereka.
http://www.kidspot.com.au/
Tak perlulah zalim sangat menuduh ibu-ibu yang meluahkan perasaan mereka ni sebagai mengeluh, tak bersyukur. Mereka juga manusia biasa. Mereka bukannya robot. Bila mereka memendam, jadi murung, meroyan… itu lebih tak sihat untuk anak-anak. Samada stay at home mother, work at home mother atau ibu yang bekerjaya, saya pernah rasa semua title. Jujurnya, semua pun penat. Jadi, tak perlulah rajin sangat nak calculate pengorbanan siapa lagi banyak, siapa lagi penat.
themotherofnine9.wordpress.com
Buat ajelah tugas kita masing-masing & biarkan Allah sahajalah yang menilai segalanya. Tak perlulah kita jadi hakim untuk judge sesiapa. Kita pun bukan hebat mana. Alhamdulillah ‘ala kulli hal. Tulis untuk diri sendiri.
Perkongsian ini adalah hasil penulisan Puan Intan Dzulkefli di laman Facebook miliknya. Sama-sama kita jadikan perkongsian ini sebagai panduan yang positif untuk masa hadapan.
Sumber : Intan Dzulkefli


Mula Mengadu Sakit Mata, Pening. Rupanya Mata Anak Rabun & Juling Sebelah Akibat Gajet

Zaman teknologi begini memang tak peliklah kalau kita nampak anak-anak kecil bermain handphone atau tablet kan? Ada yang masih hisap botol susu pun sibuk ke sana sini dengan handphone di tangan. Pandai pula mereka nak tekan apa untuk dapatkan video atau game kegemaran masing-masing.
Walaupun kita sedar dengan bahaya ketagihan gajet pada anak-anak kecil, tapi kebanyakan ibu bapa terpaksa ‘pejam mata’ memandangkan gajet banyak membantu ‘mendiamkan’ mereka. Lagipun, dalam hati tu nak bagi sekejap aja. Setakat beberapa minit masa nak suap anak makan, masa memandu dalam kereta, masa memasak dan sebagainya. Tanpa disedari lama-kelamaan anak dah makin ketagih dan sukar dipisahkan dengan gajet.

Begitulah juga yang berlaku pada pasangan ini hinggakan ia memberi impak kepada anak mereka, Dhiya, yang sudah 2 tahun dirawat akibat ‘lazy eye’ atau juling sebelah mata. Dalam artikel kali ini, Puan Juliana Aziz tergerak untuk berkongsikan kisah anak mereka supaya dapat memberi iktibar kepada ibu bapa di luar sana.
Mari ikuti perkongsian beliau sepenuhnya.

Diperkenalkan Dengan Handphone Ketika Usia Setahun
Moga post ini jadi iktibar pada kalian, jangan bagi anak kecil main handphone/tab/ipad apa-apa gajet…!

Dhiya dah berjaya dipisahkan dari gajet sejak hampir 2 tahun lepas, tapi mata kanan yang dibuka tu sampai ke hari ni kadang-kadang masih juling sikit.
Dulu, kami tersilap sebab bagi dia main handphone masa umurnya setahun lebih. Kononnya bagi sekejap-sekejap di kala kami rasa perlu. Contohnya waktu nak elakkan dia kaca Mama masak kat dapur, kononnya nak pastikan dia duduk diam sekejap waktu nak siapkan dia makan (sebab dia jenis liat nak makan sejak dulu sampai sekarang), waktu Mama terlalu penat nak rehat sekejap, waktu Mama dan Papa solat, waktu dia meragam dalam car seat, dan sebagainya.
Kalau nak ikutkan, Dhiya ni bukanlah main handphone sepanjang masa setiap hari. Cumanya dia memang jenis budak yang sejak kecil suka layan buku-buku dan flash cards. Belajar ABC, nombor-nombor, baca muqaddam dan macam-macam lagilah. Setiap hari pun, berlambak-lambak mainan yang dia selalu main dan sepahkan.

Mula Perasan Anak Makin Ketagih, Sakit Mata & Pening
Tapi bila dia makin besar, dia dah mula pandai ambil sendiri dan buka handphone Mama atau Papa. Bila kami lock guna password, Dhiya akan menangis-nangis minta buka dan nak tengok video kartun.
Tak sangka tindakan yang kononnya bagi dia main handphone di ‘waktu yang perlu’ sahaja tu akhirnya tinggalkan kesan yang buruk pada anak sulung kesayangan kami ni. Kami mula berkeras bila perasan dia mula ada simptom ketagihan, dan pada masa yang sama makin kerap mengadu pening, sakit kepala dan gosok-gosok mata.
Kami pun ada terbaca artikel-artikel tentang bahayanya kesan pendedahan gajet pada mata, minda dan emosi kanak-kanak. Kemudian kami ambil masa beberapa bulan jugalah sama-sama sepakat dengan suami untuk sorok segala gajet di rumah. Kami elakkan sedaya-upaya dari guna handphone depan dia dan kami sendiri struggle untuk pisahkan dan rawat keinginan serta ketagihan dia pada handphone. Kebetulan juga, mata kanan dia baru start jadi juling sekejap-sekejap gitu.
Juling sebelah mata ni juga dikenali sebagai simptom ‘lazy eye’.
Dalam gambar ni boleh nampak mata dia agak juling sebelum kami jumpa opto gunakan patch.
Masalah Mata Juling & Rabun
Bulan lepas dah jumpa mak saudara kami Makcik Mastura Mustaffa (owner Optometris Siti Mastura) and minta dia tengokkan mata Dhiya, betul ke tidak tu simptom ‘lazy eye’ macam yang saya baca di internet.
Kebetulan kami jumpa waktu balik kampung, jadi tak ada alat untuk periksa betul-betul. Mak saudara kami cadangkan kami beli patching @ topeng lanun untuk tutup mata dia yang OK dan biarkan mata yang kadang-kadang juling tu untuk ‘bekerja’. Sebabnya mata Dhiya ni di tahap mild, belum betul-betul teruk. Tapi kalau tak ada improvement, dia sarankan kami bawa Dhiya untuk dapatkan rawatan doktor pakar mata di Klinik Mata UIA Kuantan. Katanya kalau di UK, perkara biasa nampak budak-budak pakai patching topeng mata lanun begini untuk rawat sendiri mata kanak-kanak yang ada simptom ‘lazy eye’ ni.
Lepas tu, 3 minggu lepas kami bawa Dhiya pergi check mata dengan kawan saya di Optical Focus Point East Coast Mall Kuantan. Rupanya mata kiri rabun ±50 dan mata kanan yang bermasalah tu rabun silau ±100! Katanya ketepatan alat pemeriksaan mata berkomputer ni cuma 80% saja, jadi kami dinasihatkan bawa Dhiya pergi jumpa doktor pakar mata utuk sahkan tahap rabun mata dia menggunakan alat yang lebih sesuai melalui prosedur tertentu sebab Dhiya masih kecil.

Kini Dah 2 Tahun ‘Cerai’ Handphone
Alhamdulillah, sekarang dah hampir 2 tahun Dhiya ‘putus cinta’ dengan handphone. Akhir bulan ni dia akan sambut birthday yang ke-4 dan tahun depan dia akan mula masuk preschool. Bezanya dia sekarang dah tak peduli pun kalau kita main handphone depan dia (melainkan kalau tengok video yang menarik perhatian, dia akan tanya “Apa tu? Dhiya nak tengok jugak boleh takkk?”). Lagi pula, dia dah lebih alert and lebih cepat respon kalau kita panggil atau minta dia buat apa-apa.
Mama dan Papa minta maaf sebab kurang bijak dan tersilap langkah bagi Dhiya main phone/tab masa kecil dulu. We will try our best untuk rawat semula mata Dhiya.
Moga-moga mata Dhiya kembali pulih semula supaya tak perlu lagi pakai topeng lanun tu bila dah ke preschool dengan akwan-kawan…aamiiinnn…
Dalam gambar ni dah nampak semakin pulih lepas 2 tahun dipisahkan dengan gajet.

Ambil Pengajaran, Elakkan Ketagihan Sebelum Terlambat
Moga perkongsian panjang berjela ini memberi sedikit sebanyak manfaat dan peringatan buat kalian yang ada anak kecil baik anak sendiri mahupun anak saudara waima cucu sekalipun.
Untuk ibu bapa yang kini dalam dilema dan kerumitan bab anak yang ‘jatuh hati jatuh cinta’ dengan gajet handphone/tablet/ipad, pisahkanlah ceraikanlah sepenuhnya anak dari gajet secepat mungkin (especially usia bawah 7 tahun) dan rawatlah ketagihan/kemahuan anak pada gajet sebelum terlambat.
I’m not saying its gonna be easy,
It is hard, stressful and the struggle is real…
But believe me, it’s worth it…!
*Perkongsian asal oleh Puan Juliana Aziz ini telah disunting dan diterbitkan semula dengan kebenaran beliau. Untuk sebarang pertanyaan, boleh rujuk post asal dan berhubung melalui Facebook beliau di SINI.


Mata Anak Juling Sekali Sekala, Ini Perkongsian Datin Shahida & Penerangan Pakar

Siapa yang tidak mengenali Datin Shahida yang merupakan isteri kepada usahawan terkenal, Dato’ Aliff Syukri. Baru-Baru ini beliau ada berkongsi mengenai kondisi yang dialami oleh anak lelakinya dimana menghidapi Intermittent Exotropia  iaitu masalah juling sekali-sekala. Ini penerangan pakar mengenai penyakit yang masih ramai orang tidak tahu.

JENIS-JENIS JULING

Semoga anak kepada Datin Shahida cepat sembuh ya selepas menjalani pembedahan nanti.
Sumber : Amira Nadia Raup


Mata Anak Umpama ‘CCTV Bergerak’, Ini Sebabnya Ibubapa Perlu Jaga Kelakuan Depan Mereka!

Anda perasan tak kadang-kadang ada perlakuan yang anda lakukan menjadi ikutan anak-anak? Untuk pengetahuan anda, anak-anak khususnya sejak dari kecil lagi mempunyai apa yang dikatakan mirroring, iaitu meraka mudah untuk terikut-ikut dengan perlakuan orang sekeliling. Jadi, amat penting untuk anda sebagai ibubapa untuk elak melakukan perkara-perkara yang tak elok di hadapan anak-anak ya!
MATA ANAK UMPAMA CCTV BERGERAK
Terharu. Malam semalam kali pertama saya berlakon tidur sebelum anak saya, Eva yang baru berumur 1 tahun 6 bulan. Biasanya rutin sebelum tidur, saya baca sama-sama buku apa-apa yang Eva berikan pada saya, seterusnya tutup lampu tidur.

Bila dah baringkan Eva di tempatnya dalam keadaan gelap, saya akan belai kepala Eva sambil cium dahi dan cakap “Mummy sayang Eva, jadi anak solehah” sambil baca “Ya Latiff” sebanyak 7 kali dan tiup di ubun kepala.

Tapi semalam, saya pura-pura tidur dahulu (niat nak anak belajar tidur sendiri), saya terkejut bila Eva datang dekat saya sambil cakap-cakap bahasa dia seterusnya belai dan cium kepala saya sama macam apa saya buat dekat dia. Rasa terharu sangat. Lebih terharu bila Eva tutupkan lampu tidur, selimutkan saya, peluk dan cium dahi saya lagi sebelum dia cuba tidur sendiri tapi tak dapat.

Disebabkan saya terharu dan rasa sayu malam semalam, akhirnya kalah juga terus peluk anak dan tidurkan. Sebab saya percaya, kasih sayang dan belaian yang kita berikan pada anak sepanjang dia lahir akan melekat dalam hatinya sampai bila-bila.
FASA UMUR 3 TAHUN KE BAWAH ADA SAAT GENTING
http://www.kidsdentalonline.com/
Fasa anak bawah umur 3 tahun adalah saat genting untuk kita curahkan sepenuh kasih sayang demi memenuhi “dos” kuota pelukan, belaian serta ciuman.  Sementara Allah masih pinjamkan tangan untuk membelai. Masa untuk diluangkan, suara untuk luahkan kasih sayang pada anak dan tenaga untuk memeluk anak.
Anak tak minta lebih pun, 4 perkara ini sahaja dia minta di usia sekarang. Kalau 4 perkara ini pun kita susah untuk berikan, tak mustahil sudah juga anak nak “pulangkan” pada kita bila masa kita perlukan di hari tua.
http://lynnbryson.com/
Tetapi dalam memberi kasih sayang, perlu juga ada ketegasan demi membentuk perilaku yang baik. Ada satu kajian tentang kasih sayang dan tingkahlaku anak, anak yang mendapat kasih sayang cukup semasa umur bawah 2 tahun akan kurang risiko tantrum dan masalah tingkahlaku.Kita nak anak ikut apa kita cakap, ikut mana kita pergi dan buat setiap arahan yang diberi.
Tapi kita, setiap kali anak bercakap dengan kita, kita buat tak endah sibuk pandang handphone. Tiap kali anak tarik tangan kita untuk ke sesuatu tempat, kita elak dan alihkan perhatian mereka. Tiap kali anak minta main bersama, kita abaikan mereka. Cakap “nanti”.
www.verywell.com
Bila anak dah besar sedikit, anak tak ikut cakap kita, kita marah. Anak tak menyahut bila kita panggil, kita marah. Anak tak nak ikut arahan yang diberi (degil), kita marah. Soalannya, siapa yang mulakan dulu? Kita atau anak? Siapa yang “degil” dahulu?
Kita atau anak? Salah anak atau salah kita dalam hal ini? Anak yang cukup kasih sayang, akan membesar dengan sihat dan baik. Saya banyak menerima soalan dan tips nak ajar anak tingkahlaku yang baik? Cara yang utama adalah jadi idola yang baik untuk anak sejak bayi.
PERKARA YANG IBUBAPA KENA ELAK BUAT DEPAN ANAK
http://www.thesuccessfulparent.com/
Elakkan buat benda yang kita larang, contoh yang kebanyakan mak ayah buat:
Mak ayah makan junk food depan anak tapi larang anak makan junk food. Mak ayah hisap rokok depan anak, tapi mengamuk bila anak hisap rokok dengan kawan. Mak ayah pukul anak bila marah, tapi marah bila anak pukul balik. Mak ayah tengking anak bila buat silap, tapi marah anak tinggi suara. Mak ayah tak menyahut bila anak panggil, bila anak tak menyahut gelar “anak kurang ajar”. Mak ayah baling barang setiap kali bergaduh, bila anak buat cakap “jangan”. Mak ayah mencarut depan anak #$#₩@*×¥×, bila anak mencarut balik marah nak cilikan mulut anak.
siraplimau.com
Kalau mak ayah tak ada buat semua perkara di atas, tapi anak ada buat. Kena siasat balik dari mana anak belajar, adakah dari pengasuh, taska atau TV. Semuanya mempengaruhi tingkahlaku anak ya.  Anggaplah mata comel anak umpama CCTV yang akan diulang tayang pada bila-bila masa kerana anak adalah cerminan mak ayah. Jangan salahkan anak jika kita juga salah, sebaliknya sama-sama perbaiki diri.
*Peringatan kepada diri sendiri juga.
Artikel ini adalah hasil perkongsian dari Maryam Jamadi, Occupational Therapist & Beyond Home Therapy, di laman Facebooknya.
Sumber : Maryam Jamadi


Kerap Berair & Bertahi Mata. 5 Perkara Mama Papa Perlu Tahu Tentang ‘Blocked Tear Duct’

“Eh, dah kenapa mata Danial ni asyik berair je yang sebelah ni. Semalam perasan jugak, tapi ingatkan dia alergi sekejap je tak ada apa. Tapi ni dah 2-3 hari pun tak hilang-hilang lagi. Ada tahi mata pulak lagi. Dia sakit mata ke?”
Bagi orang dewasa, biasanya simptom mata berair dan bertahi sebegini mungkin tanda nak kena sakit mata atau ketumbit. Tapi bagi bayi, sebenarnya hal ini adalah keadaan yang biasa berlaku.

Menurut Medical News Today, 20% bayi dilahirkan dengan kondisi ini yang dikenali sebagai blocked tear duct (saluran air mata tersumbat)atau nasolacrimal obstruction.
Berikut adalah 5 perkara yang Mama dan Papa perlu tahu tentangnya.

5 Perkara Mama Papa Perlu Tahu Tentang ‘Blocked Tear Duct’
1. Tanda Saluran Air Mata Tersumbat Pada Bayi
Saluran air mata tersumbat atau blocked tear ducts boleh berlaku selepas beberapa hari atau selepas beberapa minggu bayi lahir.

Antara tanda-tandanya termasuklah:

mata yang kerap berair (boleh berlaku pada sebelah mata atau kedua-dua belah mata)
keadaan kelopak mata yang kelihatan bengkak atau kemerahan (bukan merah pada bahagian dalam mata)
kelopak mata yang melekit
tahi mata berwarna kekuningan

Foto Kredit: newkidscenter.com
2. Bagaimana Ia Boleh Berlaku
Menurut Dr Pravin Vasanthan menerusi DoktorBudak.com, terdapat salur-salur halus di bahagian tepi mata yang menyalurkan air mata ke dalam rongga hidung. Kadangkala, salur-salur ini tidak terbuka sepenuhnya atau tersumbat, terutamanya dalam kes bayi baru lahir. Ini kerana sistem penghasilan air mata bayi belum berkembang sepenuhnya.
Oleh itu, air mata akan berkumpul di dalam mata dan mata kelihatan berair. Apabila air mata tidak dapat mengalir seperti biasa, air yang bertadah ini boleh dijangkiti kuman, dan menyebabkan terbentuknya tahi mata.
Foto Kredit: aboutkidshealth.com
3. Adakah Ia Menyakitkan Bayi
Walaupun ia nampak kurang selesa dan mungkin menyakitkan, namun Mama dan Papa tak perlu risau. Ini kerana, bayi biasanya tidak terganggu dengan masalah ini selagi anda memastikan kebersihan mata mereka.

4. Bolehkah Ia Dirawat
Dalam kebanyakan kes, iaitu hampir 90% bayi yang mengalami kondisi ini tidak memerlukan sebarang rawatan kerana ia akan hilang dan kembali normal dengan sendirinya.
Walaubagaimanapun, anda boleh melakukan beberapa perkara untuk membantu bayi berasa lebih selesa:

Bersihkan Dengan Kerap: Dengan menggunakan kain lembut atau kapas yang basah, lapkan bahagian kelopak mata yang melekit dan tahi mata hingga bersih. Lakukan 2-3 kali sehari atau lebih kerap sekiranya perlu.

Urut salur air mata. Salur-salur air mata terdapat di bawah kulit di tepi mata, sebelah hidung. Gunakan jari yang bersih, dan urut kulit di tepi mata dengan lembut. Urutkan perlahan-lahan bermula di penjuru mata dan menuju ke dalam, ke arah hidung. Lakukan sekurang-kurangnya enam kali sehari. Kaedah ini seringkali dapat membuka salur-salur air mata yang tersumbat. Tapi, pastikan anda melakukannya dengan berhati-hati.

Foto Kredit: dxline.info
5. Bagaimana Jika Mata Bayi Berair & Sumbatan Tetap Tidak Terbuka
Sukar untuk menganggarkan berapa lama sumbatan ini akan menghilang kerana setiap bayi mempunyai perkembangan yang berbeza. Secara umumnya, kebanyakan bayi yang mengalaminya akan kembali pulih setelah berusia 6 bulan.
Rawatan yang sesuai akan ditentukan bergantung pada keadaan bayi sama ada penggunaan ubat titis mata atau prosedur yang dinamakan probing. Probing ini jarang diperlukan dan ia dilakukan di hospital. Dalam proses tersebut, pakar mata akan memasukkan satu wayar halus untuk membuka saluran yang tersumbat.

Jumpa Doktor Jika Ada Yang Membimbangkan
Seandainya mata bayi masih berair dan keadaannya nampak semakin buruk atau membengkak, anda dinasihatkan agar berjumpa doktor bagi memastikan bayi tidak menghidapi sebarang jangkitan kuman pada selaput mata (conjunctivitis) atau masalah-masalah lain.
Pastikan juga anda mematuhi temujanji yang diberikan oleh doktor supaya keadaan bayi dapat sentiasa dipantau dari semasa ke semasa.


“Eh Kenapa Mata Tu Terkedip-Kedip?” Doktor Jelaskan Puncanya!

Pernah kah anda mengalami situasi di mana mata berkedip secara tiba-tiba? Kadang berlaku pada mata kiri, dan kadang pula pada mata kanan. Kepercayaan orang lama pula menganggap itu adalah salah satu tanda mendapat berita buruk atau baik.
Dari sudut sains pula, menurut Doktor Zubaidi Hj Ahmad mata berkedip atau eye twitching bukan lah penyakit mata yang serius. Di mana, ia terjadi sekitar beberapa saat hingga 2 minit dan terdapat beberapa punca mengapa ia berlaku. Jom baca!

Baca juga: “Aduh, Gatalnya!” Dah Penat Garu-Garu, Rupanya Ini Punca Bahagian Payudara Anda Asyik Gatal!
MATA BERKEDIP

Eye twitching atau ‘Myokymia’ di dalam bahasa melayunya diterjemahkan sebagai mata berkedip-kedip atau juga dipanggil mata bergerak-gerak. Kerdipan mata berlaku pada bahagian otot muka dan otot mata dengan kerdipan mata tersebut boleh berlaku di bahagian bawah dan atas mata.

Masalah mata menguit ini bukanlah penyakit mata yang serius. Biarpun ia akan menguit berulang-kali dan menyebabkan diri tidak selesa, ia adalah tindak balas pergerakkan otot yang tidak dapat dikawal.
Lazimnya, ia terjadi pada bahagian kelopak mata atas tetapi ia boleh juga berlaku terhadap kelopak mata yang bawah. Namun rasanya tidak memedihkan atau memeritkan, cuma sedikit mengganggu. Pergerakan otot tersebut akan berlaku dalam masa sekitar beberapa saat hingga dua minit.
KATA ORANG TUA-TUA…
Orang tua-tua ada cakap,
Kalau mata sebelah kiri bergerak-gerak atau menguit, itu tandanya orang tersebut bakal mendapat berita buruk dan akan menangis. Manakala, kalau mata kanan yang bergerak, itu bermaksud ada berita baik yang bakal didengar atau mungkin juga akan bertemu orang jauh.
MyokymiaWalau bagaimanapun, kita sebagai seorang Muslim sangat ditegah untuk mempercayai perkara karut kerana takut membawa diri kepada jalan syirik dan hukum mempercayai ramalan atau nasib dengan cara sebegitu adalah haram dan berdosa.
PUNCA-PUNCANYA
1. STRES
Semasa tubuh badan berada di dalam keadaan yang tertekan, reaksi tubuh adalah berbeza-beza. Salah satu tandanya ialah berkaitan dengan ketegangan mata. Oleh itu anda disarankan untuk mengurangkan punca stress atau tekanan bagi mengelak daripada berlakunya eye twitching.
2. TERLALU PENAT
Kekurangan tidur, sama ada disebabkan tekanan atau sebab-sebab lain mampu menyumbang kepada kekejangan kelopak mata. Tidur yang mencukupi dapat menyelesaikan masalah tersebut.
3. KETEGANGAN MATA
Berkaitan dengan tekanan pada penglihatan, terutama kuasa mata yang sudah berubah dari kuasa kaca mata dan memerlukan gantian kuasa yang baru. Mata akan bekerja dengan lebih kuat dalam keadaan tertekan. Situasi ini akan menyebabkan eye twitching.
Anda disarankan membuat pemeriksaan mata untuk mendapatkan kuasa kaca mata yang baru. Penggunaan komputer pada jangka masa yang lama juga mampu menyebabkan masalah ini.
Jika anda terpaksa bekerja di hadapan komputer pada jangka masa yang lama, anda dicadangkan untuk memakai kaca mata khusus untuk pengguna komputer.
4. KAFEIN DAN ALKOHOL
Kebanyakan pakar percaya bahawa mengambil kafein atau alkohol yang berlebihan akan menyebabkan masalah eye twitching.
5. KEKERINGAN MATA
Lebih daripada separuh golongan warga tua mempunyai masalah mata kering. Selain itu, masalah mata kering juga sering terjadi kepada pengguna komputer, pengambilan ubat (antihistamin, antidepressant) dan pemakai kanta sentuh.
6. ALERGI
Mereka yang mempunyai masalah alergi akan mengalami simptom seperti gatal, bengkak dan mata berair. Jika mata tersebut digosok, akan menyebabkan pembebasan histamin pada tisu dan airmata. Histamin boleh mengakibatkan eye twitching.
Walau pun ia bukan lah penyakit mata yang serius, jangan lupa untuk melakukan pemeriksaan lanjut sekiranya ia kerap berlaku sehingga mengganggu aktiviti harian anda.
Sumber: Facebook Dr Zubaidi Hj Ahmad


Jangan Buat Main & Dibiarkan Sahaja Mata Kering, Boleh Ada Komplikasi Tau!

Penulis percaya ramai yang pernah mengalami keadaan mata kering ini. Menurut Doktor Erna Nadia, mata kering berlaku disebabkan oleh sama ada kurang penghasilan cecair dalam mata atau kelenjar tersumbat.
Hal ini boleh menyebabkan penglihatan jadi terganggu dan berasa tidak selesa. Justeru itu, mari ketahui masalah mata kering dengan lebih mendalam berkaitan dengan punca, faktor risiko, simptom dan cara mengatasinya. Jom baca!

Baca juga: Cara Melegakan Senggugut Teruk & Haid Tak Teratur, Minum Air Ini 1x Sebulan!
MATA KERING

PUNCA MATA KERING
Mata kering disebabkan oleh sama ada kurang penghasilan cecair dalam mata atau kelenjar tersumbat, di mana faktor penyebab adalah disebabkan oleh:

Penuaan. Makin bertambah umur, makin kurang cecair dihasilkan.
Sesetengah masalah kesihatan seperti masalah tiroid, lupus scleroderma, penyakit rheumatoid, allergic eye disease.
Penggunaan sesetengah ubat seperti ubat antihistamine, ubat hormon, antidepressant, ubat jerawat, ubat untuk darah tinggi, ubat Parkinson.
Corneal nerve desensivity seperti penggunaan lens yang salah atau terlalu lama, atau komplikasi dari laser eye treatment.
Masalah pada dalaman mata sepertu kelenjar tersumbat.
Kurang mengelipkan mata. Mata kena berkelip lebih 30 kali seminit. Kalau tak, memang mudah kering.
Kandungan pengawet dalam ubat titis mata.
Selalu tengok gajet seperti hp, laptop dalam gelap,atau memandu lama dan fokus sampai lupa nak kelip mata.
Masalah mata.
Kekurangan vitamin terutamanya vitamin A.

Masalah mata kering ini memang selalu berlaku dan ramai yang ambil mudah masalah ini. Lama kelamaan masalah mata jadi makin teruk dan boleh bawa komplikasi; mata jadi rabun, mata terkena jangkitan kuman, mata jadi buta.
FAKTOR RISIKO & SIMPTOM MATA MENJADI KERING
Faktor risiko yang ada adalah:

Umur lebih 50 tahun.
Wanita lebih berisiko berbanding lelaki terutama selepas bersalin, penggunaan ubat hormon dan perancang.
Pemakanan yang kurang ada zat vitamin A.
Memakai contact lens.

Simptom dia pula adalah:

Mata merah.
Rasa sakit/pedih/ tak selesa dalam mata.
Sensitif kepada cahaya.
Rasa ada sesuatu dalam mata.
Susah memandu waktu malam – silau.
Mata jadi kabur.
Mata berair atau kerap berair.
Selalu ada taik mata di sekeliling kelopak mata.

CARA MENGATASI MATA KERING

Jadi, macam mana cara nak elak atau atasi mata kering ni?

Rajinkan diri mengelip mata. Jangan la tenung sesuatu tu lama sangat.
Janganlah tengok hp atau buat kerja dalam gelap.
Jangan tenyeh-tenyeh mata.
Jangan meniup mata sendiri atau orang lain.
Pastikan pengudaraan sekeliling lembab dan bagus. Kalau perlu berkerja di bawah terik mentari pakai sunglasses.
Pastikan screen komputer/laptop adalah di bawah paras mata sedikit. Kalau perlu dongak untuk tengok tv atau pc, laraskan ke bawah sikit.
Jika perlu berkerja hadap pc lama, take regular break between task. Sebab tu eloknya setiap setengah jam atau sejam, bangun dari tempat duduk dan buat stretching.
Berhentilah merokok dan elakkan asap tak kira asap rokok atau asap kenderaan.
Jangan main beli ubatan seperti antihistamine atau ubat hormon. Pastikan berjumpa doktor dulu supaya anda tak overdose.
Gunalah ubat artificial tears sekerapnya jika anda sudah didiagnos dengan masalah mata kering.

Jagalah mata sebaiknya ya. Biar mata tak kering, hati pun tak kering. Apa apa yang kering ini tak bagus.
Kalau hati kering, kita basahkan dengan zikrullah dan taubat. Kalau mata kering, kita basahkan dengan ubah gaya hidup jadi sehat. Kalau badan kering, kita belajar untuk makan dan bersenam dengan betul. Kalau poket kering, kita kena kerja kuat sikit dan berjimat lebih sikit.
Dr. Erna Nadia.
Sumber: Facebook Erna Nadia


Sistem Baru Mata Pelajaran Tingkatan 4 & 5 Mulai Tahun 2020. Ibu Ayah Fahamkan 8 Perkara Ini

Seperti yang telah dimaklumkan oleh Kementerian Pendidikan Malaysia (KPM), mulai tahun 2020 nanti tiada lagi aliran sains tulen atau sastera di sekolah bagi Tingkatan 4 dan Tingkatan 5 di Sekolah Menengah.
Sebagai ganti, pakej mata pelajaran (MP) baharu diperkenalkan oleh KPM berdasarkan minat pelajar serta kebolehan mereka.

Berikut adalah beberapa perkara yang ramai nak tahu tentang pakej mata pelajaran yang akan diperkenalkan mulai tahun depan nanti.

8 Perkara Tentang Pakej Mata Pelajaran Tingkatan 4 & Tingkatan 5 Mulai Tahun 2020
1. Apakah Pakej Mata Pelajaran Menengah Atas?
Tujuan Pakej Mata Pelajaran Menengah Atas ini diperkenalkan adalah bagi memberi peluang murid mengenal pasti dan memilih mata pelajaran mengikut kecenderungan, minat, serta kebolehan dengan syarat kelayakan yang ditetapkan oleh Institut Pendidikan Tinggi.

Pakej ini merupakan gabungan mata pelajaran teras, wajib dan elektif yang dibina berasaskan keperluan murid untuk menyambung pengajian ke peringkat pendidikan tinggi dengan mengambil kira keperluan badan profesional serta laluan bidang kerjaya yang diminati murid.
Foto Kredit: computing.co.uk
2. Bagaimana Murid Membuat Pemilihan Pakej Mata Pelajaran?
Murid memilih berdasarkan minat dan kecenderungan dengan mengambil kira pencapaian murid dalam Pentaksiran Tingkatan 3 (PT3), Pentaksiran Bilik Darjah dan Ujian Psikometrik.
Guru kaunseling dan guru juga memainkan peranan membantu murid memilih mata pelajaran yang sesuai.

3. Mata Pelajaran Teras, Wajib & Elektif
Teras – Wajib dipelajari oleh semua murid sekolah kerajaan, bantuan kerajaan dan swasta.
Mata pelajaran Teras adalah:

BM
BI
Matematik
Sains
Sejarah
Pendidikan Islam / Pendidikan Moral

Wajib – Wajib dipelajari oleh semua murid di sekolah kerajaan dan bantuan kerajaan
Mata pelajaran wajib adalah Pendidikan Jasmani dan Pendidikan Kesihatan (PJPK).
Elektif – Mata pelajaran yang ditawarkan untuk memenuhi bakat, minat dan potensi murid.
Mata pelajaran elektif ini dikategorikan kepada:

Bahasa
STEM (Sains, Teknologi, Kejuruteraan dan Matematik)
Pengajian Islam
Kemanusiaan
Sastera Ikhtisas

4. Dua Pakej Utama – Sains & Sastera
Terdapat 2 pakej Mata Pelajaran yang ditawarkan iaitu

Pakej STEM (Sains, Teknologi, Kejuruteraan dan Matematik)
Pakej Sastera dan Kemanusiaan

Murid boleh mengambil gabungan daripada Kumpulan Elektif STEM, Pengajian Islam, Bahasa dan Sastera Ikhtisas.
Walaubagaiamanapun, penawaran mata pelajaran ini juga bergantung kepada kesediaan sekolah.

5. Pakej STEM
Pakej STEM terdiri daripada 3 kriteria berikut:
A. Mengambil semua mata pelajaran sains tulen iaitu Fizik, Kimia, Biologi dan Matematik Tambahan
B. Mengambil mana-mana 2 mata pelajaran sains tulen dan Matematik Tambahan DAN sekurang-kurangnya 1 mata pelajaran Elektif STEM Sains Gunaan dan Teknologi ATAU mata pelajaran bukan daripada elektif STEM;
C. Mengambil sekurangnya 2 mata pelajaran elektif STEM Sains Gunaan dan Teknologi atau mengambil mana-mana 1 MP Vokasional (MPV).

6. Pakej Sastera Dan Kemanusiaan
Pakej Sastera Dan Kemanusiaan pula terdiri daripada kumpulan elektif Bahasa, Pengajian Islam, Kemanusiaan dan Sastera Ikhtisas dan/atau SATU mata pelajaran elektif STEM kecuali MPV.
7. Bilangan Mata Pelajaran Elektif Yang Perlu Diambil
Penawaran maksimum mata pelajaran elektif adalah 5 mata pelajaran.

8. Jumlah Mata Pelajaran Dalam SPM
Murid dihadkan mengambil 10 mata pelajaran.
Namun kelonggaran diberi kepada calon mengambil tidak lebih daripada 2 mata pelajaran tambahan kecuali mata pelajaran teras.

*Rujukan lanjut:
Kementerian Pendidikan Malaysia –
Soalan Lazim Berkaitan Kurikulum Standard Sekolah Menengah dan Pakej Mata Pelajaran Menengah Atas Mulai Tahun 2020


Mati Kerana Lemas Sekunder- Awas! Ibu Bapa Perlu Pantau Anak Mandi Kolam

Pernah baca tak kes seorang kanak-kanak berumur 10 tahun di Amerika Syarikat, maut selepas balik mandi dari kolam renang?Kejadian yang berlaku pada 25 Jun 2015 ini, walaupun sudah menjangkau tiga tahun, tetapi ibu bapa tidak boleh biarkan kejadian ini berulang lagi. Kanak-kanak yang dikenali sebagai Johny ini dikatakan maut kerana mengalami lemas sekunder. Apa itu lemas sekunder? Jom kita selami dengan lebih mendalam.
Apa Ibu Bapa Harus Tahu!
http://en.newsner.com/

Video : Youtube
Ibu mangsa tak mengesyaki apa-apa bila anaknya Johnny, 10 tahun terus masuk tidur selepas keletihan seharian bermain di kolam renang. Rupa rupanya…

Biasalah, selepas seharian bermain di kolam renang anak akan keletihan dan mengantuk. Lebih lebih lagi kalau mereka aktif bermain sepanjang hari, kerana teruja “jumpa” air.

Sebab itu Cassandra Jackson, 41 tahun tidak mengesyaki apa-apa selepas anaknya mandi di kolam renang.
Menurut berita yang disampaikan pada ABC News .com, Jackson membawa Johnny bermain di kolam renang berhampiran kejiranannya. Sambil diperhatikan oleh Jackson, Johnny bermain hampir 45 minit dalam kolam.
Johnny memakai pelampung di kedua dua tangan. Namun, selepas dua jam keluar daripada kolam renang, Johnny terkencing dalam seluarnya sebanyak dua kali dan kerap mengadu keletihan.
http://en.newsner.com/
Selepas mereka pulang ke rumah, Johnny membilas badan dan terus masuk tidur. Ibunya menganggap dia hanya keletihan.
Selepas beberapa jam, Jackson masuk ke bilik untuk memeriksa Johnny. Dia terkejut apabila melihat mulut Johnny berbuih dan Johnny sesak nafas! “Saya golekkan dia ke tepi, dan badannya sangat lemah. Badannya juga sudah bertukar kebiru-biruan,” jelas Jackson dalam esak.
Beliau terus menghubungi 911 dan membawa Johnny ke wad kecemasan. Tapi malangnya, Johnny tidak dapat diselamatkan. Jantungnya berhenti berdegup selepas mereka tiba di hospital.
http://en.newsner.com/
Koroner Berkeley Country, Glenn Rhoad yang memeriksa badan Johnny mengesahkan punca kematian adalah akibat mati lemas sekunder.
Apa itu mati lemas sekunder?
http://abc7chicago.com/
Menurut jurucakap American College of Emergency Physicians, Stephen Epstein, mati lemas sekunder terjadi kerana paru paru tercedera selepas sedikit air masuk ke dalam paru paru.
“Biasanya, mati lemas utama terjadi apabila anda tersedut air dan tidak boleh bernafas, lalu lemas. Tapi dengan mati lemas sekunder, anda boleh maut apabila air memasuki paru-paru dengan sedikit saja. Bagi kanak kanak, air sebanyak empat auns sudah mampu untuk membunuh mereka,” jelas Epstein lagi.
Mati lemas sekunder mungkin boleh terjadi apabila kanak kanak cuba ingin berenang. Epstein juga menambah jenis cecair yang memasuki paru paru kanak kanak juga memainkan faktor utama untuk membawa maut.
http://www.lc.edu/
Klorin dalam air kolam mampu menyebabkan keradangan dalam paru paru. Apabila terdapat klorin dalam paru-paru, tindak balas normal badan untuk melawan keradangan ini adalah dengan menghantar pelbagai cecair ke dalam paru paru semula. Akibatnya, paru-paru dipenuhi cecair.
http://www.fox9.com/
“Selepas itu, terjadi Edema Paru Paru keadaan di mana terdapat pengumpulan cecair dalam paru paru dan mengakibatkan serangan jantung apabila oksigen tidak dapat masuk ke aliran darah.
Tanda tanda mati lemas sekunder – ibu bapa harus peka!
Mati lemas sekunder sering terjadi di kalangan kanak kanak. Jangan biar anak anda menjadi mangsa seterusnya! Tiada cara lain untuk mengenalpasti tanda tanda serangan ini, melainkan anda lebih peka. Jika anak anda gemar bermain di kolam renang, jaga jaga! Selalunya, mati lemas sekunder akan terjadi dalam tempoh 1-24 jam selepas mandi.
Jadi, ibu bapa perhatikan tanda tanda ini pada anak anda, selepas mereka mandi di kolam:
– Batuk
– Sakit dada
– Sukar bernafas
– Kelihatan amat letih
http://www.kidshealthnaturally.com.au/
Jika anak anda menunjukkan tanda tanda ini, segera bawa mereka ke hospital atau hubungi ambulans untuk mendapatkan rawatan. Jangan berlengah. Usah terhantuk baru terngadah!
Bagaimana ingin mengelaknya
Pusat Kawalan Penyakit Amerika Syarikat menganggarkan hampir 3,582 kes mati lemas secara tidak sengaja berlaku di sana sejak tahun 2005. Daripada data yang baru diperoleh, lebih daripada satu per empat mangsa kes mati lemas adalah kanak kanak yang berusia bawah daripada 14 tahun.
Kuncinya di sini adalah peka. Tetapi, anda juga boleh mencuba perkara ini untuk mengelak kes mati lemas sekunder:
1. Belajar berenang
Kanak-kanak yang sudah belajar berenang (dengan jurulatih) akan lebih selesa dalam air. Jadi, mereka tidak akan berendam dan “tertelan” air. Mula ajar anak anda berenang selepas mereka berusia 4 tahun.
www.timeout.com
2. Pemerhatian
Tiada cara lain, anda harus pantau anak anak yang bermain dalam kolam. Pastikan mereka mematuhi peraturan di kolam renang.
3. Keselamatan dalam air
Kanak kanak harus memakai pelampung dan tak memasuki kolam renang dewasa.
www.swimmingworldmagazine.com
4. Perhati anak selepas berenang
Anda harus periksa tanda-tanda ini! Kalau anda tak peka anda akan menyesal.
Sumber : Persatuan Makcik Puaka


Mati Mengejut Semasa Bersukan, Doktor Senaraikan Fakta Anda Kena Alert!

Baru-baru ini, negara dikejutkan dengan kejadian seorang lelaki meninggal dunia setelah rebah ketika bermain badminton di Taiping. Perkara ini telah berjaya menarik perhatian ramai pihak untuk lebih berhati-hati ketika bersukan.
Namun, anda perlu cakna fakta-fakta disebalik fenomena ini supaya kita boleh berusaha untuk mengelak daripada ianya terjadi. Mari kita ikuti perkongsian daripada seorang Pakar Kardiologi Dr. Dharmaraj Karthikesan menerusi coretannya.

Baca juga: Kulit Selalu Kering Sebab Penghawa Dingin? Ini Apa Anda Patut Buat!
MATI MENGEJUT SEMASA BERSUKAN

Soalan: “Doktor, kenapa ada yang mati mengejut semasa bersukan?”

SUDDEN CARDIAC ARREST
Fenomena ini dipanggil sudden cardiac arrest. Kehilangan fungsi jantung dan pernafasan sehingga tidak sedar diri boleh berlaku secara tiba-tiba. Keadaan ini biasanya berpunca daripada masalah dengan sistem elektrik jantung (cardiac arrythmias), yang mengganggu fungsi jantung mengepam dan menghentikan aliran darah ke organ badan.
BUKAN SERANGAN JANTUNG
Sudden cardiac arrest tidak sama dengan serangan jantung (heart attack), apabila aliran darah dalam saluran darah jantung tersekat. Walau bagaimanapun, serangan jantung kadangkala boleh mencetuskan gangguan elektrik yang membawa kepada sudden cardiac arrest.
KEPADA SIAPA SUDDEN CARDIAC ARREST BERLAKU?
Sudden cardiac arrest boleh berlaku pada orang yang tidak diketahui mempunyai penyakit jantung. Cardiac arrythmias yang mengancam nyawa biasanya berlaku pada seseorang yang mempunyai penyakit jantung yang sedia ada, tetapi tidak pernah diketahui atau dilihat oleh doktor pakar yang bertauliah.
ANTARA SEBAB-SEBAB UTAMA YANG MENYEBABKAN SUDDEN CARDIAC ARREST
1. Penyakit saluran darah jantung (coronary artery disease)

2. Serangan jantung (heart attack)

3. Masalah aliran elektrik jantung (heart rhythm abnormalities)

4. Penyakit otot jantung (cardiomyopathy)

5. Masalah injap jantung (heart valve abnormalities)

6. Masalah kecacatan jantung sejak lahir (congenital heart disease)

LANGKAH PERLU DIAMBIL JIKA SESEORANG DISERANG SUDDEN CARDIC ARREST

Sudden cardiac arrest boleh menyebabkan kematian jika tidak dirawat dengan segera. Jika anda terjumpa dengan sesiapa yang tidak sedar diri secara mengejut, tanpa denyutan nadi dan pernafasan, sila lakukan CPR (cardiopulmonary resuscitation) dengan segara. Ini dapat meningkatkan peluang untuk mereka pulih semasa menunggu petugas kesihatan atau ambulan sampai.
Rawatan selepas mendapat sudden cardiac arrest bergantung kepada sebab-sebab ia berlaku seperti yang saya terangkan tadi. Ini memerlukan rawatan susulan pakar jantung.
Risiko sudden cardiac arrest dapat dikurangkan dengan mendapatkan pemeriksaan doktor, disaring untuk penyakit jantung dan menjalani kehidupan yang sihat. Kami sedia membantu
Sumber: Facebook Dr Dharmaraj Karthikesan


Zak** Tak Menegang Bila Bersama? Alamak! Mungkin Itu Petanda Anda Mati Pucuk…

Mati pucuk atau erectile dysfunction (ED) merupakan ketidakupayaan lelaki untuk mengekalkan ketegangan zakar ketika terlibat dengan aktiviti seks. Mengalami masalah mati pucuk boleh menyebabkan diri berasa tertekan, menjejaskan keyakinan diri dan menyumbang kepada masalah dalam perhubungan.
Justeru itu, mari selami ilmu berkenaan masalah kesihatan ini berkenaan simptom mati pucuk, punca fizikal dan psikologi, komplikasi yang dialami dan pencegahannya seperti di bawah ini.

Baca juga: Lepas Diseluk Doktor Kata Baru 2 cm? Sabar Ibu Hamil, Fahami Ukuran Bukaan Rahim Ini
MATI PUCUK APAKAH PENYEBABNYA?
Gambar hiasan: Google.

SIMPTOM MATI PUCUK:
1.MASALAH UNTUK EREKSI
Hanya kadang-kadang zakar boleh mendapat ereksi, tetapi bukan setiap kali anda ingin melakukan hubungan seks.

2. MASALAH MENGEKALKAN EREKSI
Mampu mendapatkan ereksi, tetapi ia tidak bertahan cukup lama untuk seks.
3. MENGURANGKAN KEINGINAN SEKSUAL
Apabila tidak dapat ereksi pada bila-bila masa.
PUNCA TERJADINYA MATI PUCUK
Rangsangan seksual lelaki adalah proses kompleks yang melibatkan otak, hormon, emosi, saraf, otot dan saluran darah.
Mati pucuk boleh disebabkan oleh masalah-masalah tersebut. Begitu juga, tekanan dan kesihatan mental boleh menyebabkan atau memburukkan lagi keadaan ini.
Gabungan masalah fizikal dan psikologi juga boleh menyebabkan mati pucuk. Sebagai contoh, masalah fizikal yang tidak rumit yang melambatkan tindak balas seksual anda mungkin menyebabkan kebimbangan tentang mengekalkan ereksi. Kebimbangan yang terhasil boleh menyebabkan atau memburukkan lagi ED.
A. PUNCA FIZIKAL
Gambar hiasan: iStock.
Dalam banyak kes, mati pucuk disebabkan oleh sesuatu yang fizikal. Antaranya termasuklah:
1. PENYAKIT KRONIK
Penyakit jantung, salur darah tersumbat (aterosklerosis), kolesterol tinggi. tekanan darah tinggi, kencing manis, obesiti, penyakit Parkinson.
2. SINDROM METABOLIK
Keadaan yang melibatkan peningkatan tekanan darah, paras insulin yang tinggi, lemak badan di sekeliling pinggang dan kolesterol tinggi.
3. KESAN UBAT-UBATAN TERTENTU
Termasuk antidepresan, antihistamin dan ubat untuk merawat tekanan darah tinggi, kesakitan atau keadaan prostat.
4. TABIAT BURUK YANG MERISIKOKAN KEROSAKAN SARAF & SALUR DARAH
Gambar hiasan: Pinterest.
Pengambilan minuman beralkohol dan merokok secara berlebihan.
5. GANGGUAN TIDUR & TESTOSTERON RENDAH
6. BERAT BADAN BERLEBIHAN & PENYALAHGUNAAN DADAH
7. PEMBEDAHAN & RAWATAN KANSER
Seperti pembedahan prostat atau rawatan radiasi untuk kanser.
8. KECEDERAAN
Kecederaan yang menjejaskan kawasan pelvis atau saraf tunjang, terutamanya jika ia merosakkan saraf atau arteri yang mengawal ereksi.
B. PUNCA PSIKOLOGI
Gambar hiasan: Google.
Otak memainkan peranan penting dalam mencetuskan beberapa siri peristiwa fizikal yang menyebabkan ereksi, bermula dengan perasaan keseronokan seksual. Beberapa perkara boleh mengganggu perasaan seksual anda dan menyebabkan atau memburukkan lagi DE.
Ini termasuklah:

Kemurungan, kebimbangan atau keadaan kesihatan mental yang lain.
Tekanan.
Masalah perhubungan kerana tekanan, komunikasi yang lemah atau kebimbangan lain.

KOMPLIKASI
Komplikasi akibat mati pucuk termasuk lah:

Kehidupan seks yang tidak memuaskan.
Tekanan atau kebimbangan.
Berasa malu atau rendah diri.
Masalah dalam perhubungan.
Ketidakupayaan untuk menghamilkan pasangan.

PENCEGAHAN
Cara terbaik untuk mencegah mati pucuk adalah dengan membuat pilihan gaya hidup sihat dan mendapatkan rawatan atas sebarang masalah kesihatan yang sedia ada. Sebagai contoh:

Bekerjasama dengan doktor untuk merawat diabetes, penyakit jantung atau keadaan kesihatan kronik yang lain.
Jumpa doktor untuk pemeriksaan berkala dan ujian saringan perubatan.
Berhenti merokok, hadkan atau jauhi alkohol dan jangan mengambil dadah.
Bersenam dengan kerap.
Cari jalan untuk mengurangkan tekanan.
Dapatkan bantuan untuk masalah kemurungan atau kesihatan mental yang lain.

Sumber: Mayo Clinic


Maut Tidur Dalam Kereta, Pakar Kongsi Punca & Cara Elak Kebocoran Gas Pada Sistem Ekzos

Semalam kita dikejutkan dengan berita dimana seorang wanita dimasukkan ke hospital dan mengorbankan 3 lagi sahabatnya. Kegembiraan empat sahabat yang baru pulang bercuti di Pulau Jerejak semalam berakhir duka apabila tiga daripa mereka maut dan seorang berada dalam kritikal dipercayai lemas akibat terhidu karbon monoksida ketika berehat di dalam kereta pada awal pagi.
Namun, masih ramai dalam kalangan kita yang masih tidak tahu dari manakah puncanya yang menyebabkan kebocoran pada sistem ekzos dan mengeluarkan gas karbon monoksida ini? Ini penjelasan pakar kesihatan dari sudut automotif.

APA ITU KEBOCORAN KARBON MONOKSIDA?

Hari ini kita dikejutkan dengan berita tentang insiden yang menyebabkan seorang wanita dimasukkan ke hospital dan mengorbankan 3 lagi sahabatnya. Dilaporkan punca kematian adalah keracunan karbon monoksida akibat #kebocoran gas itu pada kenderaan mangsa. Ia berlaku ketika mereka tidur di dalam kereta yang enjinnya dibiar hidup.

Susulan itu, ramai yang kongsikan fakta tentang keracunan monoksida dan bagaimana ia boleh membahayakan nyawa. Namun, ada beberapa perkara yang kurang diberi penekanan. Anda tahu tak apa maksud kebocoran karbon monoksida pada kenderaan? Mana datang gas ini? Ia bocor dari mana ke mana? Bagaimana nak elakkan kebocoran gas ini?

Pembakaran bahan api dalam enjin kenderaan menghasilkan beberapa jenis gas yang berbahaya kepada kesihatan, dan salah satu daripada adalah karbon monoksida. Lazimnya gas ini akan dikeluarkan dari enjin melalui sistem ekzos yang terdiri daripada beberapa bahagian. Sistem ini juga berfungsi untuk mengurangkan bahaya gas-gas berkenaan.

Gas pembakaran dari silinder enjin akan melalui:
– Manifold/extractor
– Exhaust pipe
– Oxygen sensor
– Catalytic converter
– Muffler/silencer
– Tailpipe
Catalytic converter berfungsi untuk mengubah karbon monoksida kepada gas yang lebih selamat iaitu karbon dioksida. Kereta yang dibangunkan selepas tahun 80-an pasti ada komponen ini. OK! Setelah mengetahui hal ini, dah boleh teka di manakah boleh berlaku kebocoran karbon monoksida? Betul, pada sistem ekzos kenderaan, khususnya pada komponen-komponeen sebelum catalytic converter.
Kebocoran boleh berlaku di sambungan antara enjin, manifold/extractor, exhaust pipe, catalytic converter atau pada komponen itu sendiri, menyebabkan banyak karbon monoksida terbebas. Catalytic converter ini diwajibkan untuk kenderaan masa kini untuk pastikan asap yang dihasilkan oleh kenderaan lebih selamat dan memberi impak kesihatan yang minima.
Namun, ada pemilik kenderaan membuang catalytic converter dan peredam daripada sistem ekzos kerana ia dapat meningkatkan sedikit prestasi enjin kenderaan mereka. Ini modifikasi bahaya.
MACAM MANA NAK ELAK KERACUNAN AKIBAT KEBOCORAN SISTEM EKZOS?

Jadi, apakah yang langkah-langkah yang kita boleh lakukan untuk elakkan keracunan karbon monoksida akibat kebocoran gas itu daripada sistem ekzos kenderaan kita?
1. Jika ekzos berbunyi kuat dan kasar, serta ada bau asap yang menyengat hidung, itu merupakan antara tanda kemungkinan ada kebocoran pada ekzos. Bawalah kenderaan untuk diperiksa.
2. Jika keluar notifikasi/amaran logo enjin, periksa sekali sistem ekzos. Logo enjin itu juga akan menyala jika oxygen sensor mengesan ada masalah dengan pembakaran dan gas ekzos.
3. Jangan sesekali buang catalytic converter daripada sistem ekzos kenderaan kita. Ia adalah modifikasi yang membahayakan kesihatan dan alam sekitar, serta menyalahi undang-undang.
4. Tinggalkan amalan memanaskan enjin kenderaan jika kenderaan berada di kawasan yang agak tertutup, seperti di dalam garaj, kolong rumah, bangsal tertutup, dan sebagainya.
5. Tak usah tidur di dalam kenderaan berhenti yang enjinnya dibiarkan hidup, tidak kira tingkap terbuka atau tertutup, pendingin hawa dihidupkan atau dimatikan. Nak tidur dalam kereta, matikan enjin.
Semoga bermanfaat!
Sumber: Kamarul Ariffin Nor Sadan (doktor ke mekanik ni?)
Nota: Saya seorang doktor, tapi suka juga bab automotif. Jadi, ambil peluang ni untuk jelaskan hal ni dari sudut automotif. Sudut perubatan, dah ramai doktor lain yang beri penjelasan.


Tandas Tersumbat, Bertakung Air Darah. Mayat Bayi Dengan Uri Ditemui Di Terminal Sentral Kuantan

Mayat seorang bayi lelaki dilaporkan telah ditemui di tandas wanita, tingkat satu, Terminal Sentral Kuantan (TSK) pada 23 September setelah pihak polis menerima laporan kira-kira jam 9.50 pagi.
Hasil siasatan mendapati kejadian antara pukul 5 pagi hingga 7 pagi di sebuah tandas wanita yang berada di tingkat satu bangunan.

Tandas tersebut ditutup pada 19 September lalu untuk penyelenggaraan dan naik taraf serta terdapat papan tanda “tandas ditutup” untuk orang awam.

Air Bercampur Darah Melimpah Apabila Tandas Dipam
Menurut saksi pertama, dia masuk ke tandas untuk buang air kecil dan mendapati penutup mangkuk tandas tertutup dan apabila mengepam air, kelihatan air melimpah keluar berwarna merah (bercampur darah).
Sejurus selepas itu, saksi berkenaan memaklumkan kejadian kepada pekerja pencuci untuk membuat pemeriksaan.
Saksi kedua iaitu pencuci memaklumkan pihak polis ketika membuat pemeriksaan mendapati tandas seperti tersumbat dan apabila cuba mengeluarkan objek yang tersumbat dengan dawai telah tertarik uri dan tali pusat bayi.

Wanita Membawa Beg Dirakam CCTV
“Terdapat kamera litar tertutup (CCTV) di tempat kejadian dan hasil pemeriksaan kelihatan seorang wanita memakai baju berwarna hitam pukul 5.58 pagi bersama sebuah beg bagasi dan telah keluar dari tandas pada pukul 6.30 pagi dengan memakai pakaian lain iaitu memakai pakaian baju kurung,” kata Ketua Polis Daerah, Asisten Komisioner Mohamad Noor Yusof Ali dalam sebuah kenyataan menerusi Utusan Online.
Kejadian tersebut telah dilaporkan oleh seorang anggota pihak berkuasa tempatan (PBT) yang membuat rondaan di tandas awam di situ.

Mayat Bayi Dibawa Ke Hospital Untuk Bedah Siasat
Beliau berkata, mayat bayi yang ditemukan itu telah dibawa ke forensik Hospital Tengku Ampuan Afzan (HTAA) untuk bedah siasat.
“Siasatan dijalankan di bawah Seksyen 318 Kanun Keseksaan kerana menyembunyikan kelahiran dengan membuang bayi secara rahsia,” akhiri beliau.

*Sumber berita & foto: Utusan Online via Info Kemalangan & Bencana Malaysia


Mayat Bayi Ditemui Disembunyi Bapa Dalam Peti Sejuk Lebih Dari Setahun!

Satu kejadian berlaku di Chiang Mai apabila mayat seorang bayi baru lahir ditemui di dalam peti sejuk beku yang dipercayai disembunyikan bapanya di sebuah rumah selama lebih setahun, lapor Bangkok Post. Lama dah tu!
Baca juga: Jiran Hina Arwah Suami, Wanita Ini Sanggup Bina Tembok 10 Meter!

MAYAT BAYI DISEMBUNYI BAPA LEBIH SETAHUN

Menurut Komander Polis Chiang Mai, Thawatchai Pongwiwatchai, mayat bayi yang dibalut dengan tuala kuning ditemui pekerja yang diupah mengubah suai sebuah rumah di perkampungan Wa Ket di daerah Muang di sini.

Katanya lagi, bayi yang mati selepas dilahirkan itu adalah milik pasangan kekasih yang dahulunya tinggal di rumah tersebut yang tidak dapat mengebumikan bayi itu selepas ibunya ditangkap atas dakwaan mencuri.

MAYAT DIBUNGKUS DAN DILETAKKAN MAINAN

Sebelum ibu bayi yang dikenali sebagai Uew berusia 24 tahun dihantar ke penjara, pemilik asal rumah itu berpindah semula ke rumahnya dan apabila pekerja pengubah suaian membuka peti ais tersebut, dia menemui mayat bayi dibungkus dan diletakkan mainan bersamanya.
Tambahnya, pegawai polis dan pasukan penyelamat bergegas pergi ke rumah tersebut dan mendapati mayat bayi itu telah meninggal dunia lebih setahun lalu. – Agensi
Sumber: Bangkok Post


Mayat Bayi Malang Ditemui Dalam Longkang, Dikerumuni Ikan

Mayat seorang bayi perempuan dilaporkan telah ditemui di dalam longkang berhampiran kebun durian Mukim 6, Pondok Upeh, Pulau Pinang semalam.
Menerusi laporan Harian Metro, keadaan bayi perempuan itu sangat menyayat hati kerana ditemukan dalam keadaan dikerumuni ikan dalam longkang berkenaan.

Baca juga: Mak Ayah ‘Pergi’ Akibat Covid-19, Lapan Beradik Jadi Yatim Piatu Dalam Masa 3 Hari
MAYAT BAYI DALAM LONGKANG, DIKERUMUNI IKAN
Ketua Polis Daerah Barat Daya Superintendan Kamarul Rizal Jenal berkata, mayat bayi malang berkenaan itu ditemukan pada 2.30 petang selepas menerima laporan doktor di Hospital Balik Pulau.

Tambahnya, doktor terbabit mendakwa menerima pesakit wanita warga asing yang mengalami pendarahan pada rahim dan dipercayai baru melahirkan bayi.

“Siasatan awal mendapati suspek berusia 35 tahun itu dimasukkan ke hospital berkenaan semalam selepas dia ditemui dalam keadaan tidak sedarkan diri serta berlumuran darah oleh majikannya pada 6 petang,” jelasnya.
Hasil soal siasat yang dijalankan, suspek mengaku membuang bayinya di dalam longkang berdekatan rumah. Suspek mendakwa dia berniat untuk menanam bayi itu selepas menyedari tidak bernyawa namun apabila sampai berdekatan longkang dia berasa mahu pitam dan bayi berkenaan terlepas daripada pegangannya sebelum jatuh dalam longkang.
“Suspek juga mengaku mengandung hasil hubungannya bersama pekerja kebun yang tinggal berdekatan tempat kerjanya,” tambahnya.
Kes disiasat mengikut Seksyen 318 Kanun Keseksaan dan wanita itu difahamkan bekerja sebagai penjaga warga emas dengan gaji bulanan. Usaha mengesan lelaki yang dipercayai bapa kepada bayi itu juga sedang giat dijalankan.
Sumber: Harian Metro.


Maybank Tawar Bantuan Banjir, Tangguh Bayaran Pinjaman & Kurangkan Ansuran Bulanan

Susulan daripada bencana banjir yang melanda di beberapa buah negeri, banyak dalam kalangan organisasi kewangan tertentu yang bertindak untuk membantu mengurangkan beban mangsa yang terlibat. Tidak ketinggalan, pihak Maybank turut tampil menawarkan bantuan banjir kepada pelanggan mereka yang terjejas.
Baca juga: #DaruratBanjir: Senarai Lengkap Tempat Anda Boleh Salurkan Derma & Bantuan

MAYBANK TAWAR BANTUAN BANJIR, TANGGUH BAYARAN PINJAMAN & KURANGKAN ANSURAN BULANAN

Menerusi perkongsian di laman Facebook rasmi Maybank, bantuan yang diberikan adalah termasuk dengan penangguhan pembayaran atau pinjaman, pengurangan ansuran bulanan atau lanjutan tempoh pembayaran balik.

Selain itu, Maybank juga menawarkan pengecualian yuran dan caj bagi perkidmatan terpilih seperti penukaran kad debit, kad ATM atau buku cek yang hilang atau rosak semasa banjir.

Untuk maklumat lebih lanjut, sila rujuk di bawah:

#MBBAlert Pelanggan yang Dihormati,
Kami menawarkan #BantuanBanjir kepada mereka yang terjejas akibat banjir besar disebabkan hujan lebat sejak beberapa hari lalu.
Bantuan Banjir ini akan termasuk, antara lain, penangguhan pembayaran pembiayaan/pinjaman, pengurangan ansuran bulanan atau lanjutan tempoh pembayaran balik.
Selain itu, kami juga menawarkan pengecualian yuran dan caj untuk perkhidmatan terpilih, seperti penggantian kad debit, kad ATM atau buku cek yang hilang atau rosak semasa banjir. Kami juga akan memberikan pengecualian untuk caj lewat untuk kad kredit pelanggan yang terjejas.

Untuk memohon, e-mel kami di [email protected] atau lawati mana-mana cawangan/pusat kami.
Untuk maklumat lanjut, hubungi Talian Perkhidmatan Pelanggan kami di 1-300-88-6688 atau layari : –https://maybank.my/3mk5SoJ
Sumber: Maybank Malaysia